Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα τα εξής: Οι Υπουργοί Υγείας, Οικονομικών και οι Αναπληρωτές Υπουργοί Οικονομικών και Υγείας κατέθεσαν στις 4-6-2019 σχέδιο νόμου: «Κύρωση των επιμέρους συμβάσεων για τα Έργα V και VI της από 6-9-2018 Σύμβασης Δωρεάς μεταξύ του Ιδρύματος “Κοινωφελές Ίδρυμα Σταύρος Σ. Νιάρχος” και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας». Παραπέμφθηκε στην αρμόδια Διαρκή Επιτροπή, η οποία ήδη συνεδρίασε. Επίσης, η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει τις εκθέσεις της στα σχέδια νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Κύρωση του Ποινικού Κώδικα» και «Κύρωση του Κώδικα Ποινικής Δικονομίας». Και δεύτερον, η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Κύρωση των επιμέρους συμβάσεων για τα Έργα V και VI της από 6-9-2018 Σύμβασης Δωρεάς μεταξύ του Ιδρύματος “Κοινωφελές Ίδρυμα Σταύρος Σ. Νιάρχος” και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας». Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Λήψη απόφασης επί της από 4 Ιουνίου 2019 ομόφωνης πρότασης της Διάσκεψης των Προέδρων. Η πρόταση του Προέδρου της Βουλής έγινε δεκτή από τα μέλη της Διάσκεψης των Προέδρων ομοφώνως ως έχει. Επομένως, η ψήφιση μπορεί να γίνει σύμφωνα με το άρθρο 108 παράγραφος 2 του Κανονισμού της Βουλής.
Πείτε και το θέμα, κύριε Πρόεδρε, γιατί ο κόσμος δεν θα καταλάβει από τον αριθμό.
Πρόκειται για τον εκλιπόντα Κυριάκο Παπαδόπουλο, που στις 21-12-2018 στη μνήμη του χαρακτηρίστηκε ως «Ήρωας του Αιγαίου» για την ενεργή συμμετοχή του σε επιχειρήσεις έρευνας και διάσωσης χιλιάδων ανθρώπων στο Αιγαίο, απονέμοντας στη σύζυγό του κ. Ιγνατία Τικέλλη και στα δύο ανήλικα τέκνα του τα τέσσερα αργυρά μετάλλια «Ήρωες της Επανάστασης». Έχοντας υπ' όψιν την από 4 Ιουνίου 2019 απόφαση της Διάσκεψης των Προέδρων για τη σχετική πίστωση του λογαριασμού 2250989001 του προϋπολογισμού της Βουλής, αποφάσισε η Διάσκεψη των Προέδρων ομοφώνως την οικονομική ενίσχυση κατ' έτος από τον προϋπολογισμό της Βουλής εν είδει υιοθεσίας στα τέκνα του πλωτάρχη Κυριάκου Παπαδοπούλου του Σταύρου. Σας είπα ότι πρέπει να περάσει και από τη Βουλή. Αν θέλει κάποιος τον λόγο, μπορεί να τον έχει.
Κύριε Πρόεδρε, θα μπορούσα να έχω εγώ τον λόγο;
Ναι, κύριε Υπουργέ, έχετε τον λόγο.
Κυρίες και κύριοι συνάδελφοι, αισθάνομαι την υποχρέωση να αναφερθώ στην εξαιρετικά σημαντική όσο και τιμητική για τον Κυριάκο Παπαδόπουλο ομόφωνη απόφαση της Διάσκεψης των Προέδρων. Να θυμίσω ότι ο πλοίαρχος Κυριάκος Παπαδόπουλος ήταν αυτός ο οποίος κατέγραψε με τον πιο σημαντικό τρόπο αυτό που θα πει αλληλεγγύη. Είναι ο άνθρωπος που έσωσε πάρα πολλές ζωές μέσα στα δύσκολα νερά του Αιγαίου, κάτω από δύσκολες στιγμές. Η απόφαση της Διάσκεψης των Προέδρων - και είμαι βέβαιος ότι με την ίδια ομοφωνία και η Βουλή των Ελλήνων θα δεχθεί την ονομαζόμενη «υιοθεσία» των τέκνων της οικογένειας Παπαδόπουλου - αποτελεί τιμητική αναγνώριση των όσων έκανε ο Κυριάκος Παπαδόπουλος, μια στάση γενναιότητας, καθήκοντος, αλληλεγγύης, η οποία θέλω να σας βεβαιώσω μετά λόγου γνώσεως ότι αντανακλά πολύ συγκεκριμένα και καθημερινά στη συμπεριφορά του συνόλου των ανδρών και γυναικών του Λιμενικού Σώματος και της Ελληνικής Ακτοφυλακής. Κυρίες και κύριοι συνάδελφοι, στο όνομα πάντα του τετιμημένου Κυριάκου Παπαδόπουλου, πρέπει να σας πω ότι το Λιμενικό Σώμα καταβάλλει πολύ μεγάλες, ηρωικές προσπάθειες και αυτό καταγράφεται. Καταγράφεται στη διεθνή κοινότητα, η οποία αναγνωρίζει αυτό που κάνει η χώρα μας, που κάνει η Ελλάδα, που κάνει το Λιμενικό Σώμα, η Ελληνική Ακτοφυλακή. Έχω τη βεβαιότητα ότι η Βουλή των Ελλήνων, εσείς, κυρίες και κύριοι Βουλευτές, θα δεχθείτε εν ομοφωνία την ομόφωνη απόφαση της Διάσκεψης των Προέδρων. Είναι μια πράξη από τη μεριά της Βουλής, η οποία, όχι μόνο τιμά, αλλά ταυτόχρονα αναγνωρίζει όλους εκείνους, οι οποίοι με αυτοθυσία προσφέρουν σε αυτό το οποίο λέμε καθήκον και στη συγκεκριμένη περίπτωση αυτό το καθήκον και όπως εκφράζεται μέσα στη θάλασσα του Αιγαίου είναι μια πολύ δύσκολη υπόθεση. Σας ευχαριστώ.
Ευχαριστούμε, κύριε Υπουργέ.
Κύριε Πρόεδρε, θα ήθελα τον λόγο.
Ορίστε, κύριε Λοβέρδο.
Προφανέστατα, κύριε Πρόεδρε, αποδεχόμαστε αυτήν την απόφαση της Διάσκεψης των Προέδρων. Είναι ο ελάχιστος φόρος τιμής σε έναν ήρωα.
Θέλει άλλος συνάδελφος να λάβει τον λόγο;
Κύριε Πρόεδρε, θα ήθελα τον λόγο.
Ορίστε, κύριε Πάλλη.
Κύριε Πρόεδρε, κύριε Υπουργέ, κυρίες και κύριοι συνάδελφοι, ο Κυριάκος Παπαδόπουλος, συντοπίτης μου πλωτάρχης, ένας από τους πολλούς που τα τελευταία χρόνια σώζουν καθημερινά και σήμερα που μιλάμε ανθρώπινες ζωές, παράδειγμα και υπόδειγμα οικογενειάρχη και ανθρώπου «έφυγε» νωρίς. Άφησε μια τεράστια παρακαταθήκη. Είμαι πάρα πολύ χαρούμενος, διότι η Διάσκεψη των Προέδρων - και φαντάζομαι και η Ολομέλεια σήμερα - αποδίδει το ελάχιστο στα ορφανά του παιδιά και στη σύζυγό του, ώστε με την αγάπη και τη στοργή όλων μας να μπορέσουν και εκείνα να προχωρήσουν στη ζωή τους και να καταξιωθούν όπως καταξιώθηκε και ο πατέρας τους. Κύριοι συνάδελφοι, ευχαριστούμε και πάλι - μιλάω ως Λέσβιος - για τη μεγάλη τιμή που κάνει το Σώμα.
Ευχαριστούμε τον κ. Πάλλη.
Κύριε Πρόεδρε, θα ήθελα τον λόγο.
Ορίστε, κυρία Κανέλλη.
Κύριε Πρόεδρε, δεν υπήρχε περίπτωση να πούμε κάτι διαφορετικό σήμερα, ό,τι και αν έχει αλλάξει, όπως και αν έχει αλλάξει. Βεβαίως και θα πούμε «ναι». Θα παρακαλούσα μόνο, και ας μην υπάρχει χρόνος, εν τω μέλλοντι, για το εξής: Μιλάμε για τιμητική προστασία των παιδιών από τη Βουλή. Η λέξη «υιοθεσία» από τη Βουλή είναι κατώτερη των προθέσεων. Θα είναι πάντα τα παιδιά ενός ήρωα. Επομένως, μπορούμε να επεξεργαστούμε στη γλώσσα μας έναν καλύτερο ορισμό εν τω μέλλοντι. Ας είναι και υπό την προστασία του Κοινοβουλίου και της πατρίδας. Είναι προτιμότερο να κηδόμεθα των παιδιών, παρά να κηδεύουμε τους όρους. Αυτό, τίποτε άλλο. Και βεβαίως «ναι».
Ευχαριστούμε την κ. Κανέλλη. Ερωτάται το Σώμα: Συμφωνεί με την από 4 Ιουνίου 2019 ομόφωνη πρόταση της Διάσκεψης των Προέδρων;
Το Σώμα συνεφώνησε ομοφώνως. Συνεπώς η από 4 Ιουνίου 2019 ομόφωνη πρόταση του Προέδρου της Βουλής και της Διάσκεψης των Προέδρων έγινε δεκτή επί της αρχής και στο σύνολο ομοφώνως ως έχει. Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση της παραπάνω πρότασης του Προέδρου της Βουλής.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Περιβάλλοντος και Ενέργειας: Πρώτον, «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Αζερμπαϊτζάν για την προστασία του περιβάλλοντος». Δεύτερον, «Κύρωση του Πρωτοκόλλου της Ναγκόγια σχετικά με την πρόσβαση στους γενετικούς πόρους και τον δίκαιο και ισότιμο καταμερισμό των οφελών που απορρέουν από τη χρησιμοποίησή τους, στη Σύμβαση των Ηνωμένων Εθνών για τη Βιοποικιλότητα». Τα νομοσχέδια ψηφίστηκαν στη διαρκή επιτροπή κατά πλειοψηφία και εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτών των συμφωνιών. Προτείνω να γίνει ενιαία συζήτηση επί των ανωτέρω συμφωνιών και να λάβουν τον λόγο όσοι έχουν αντίρρηση, για πέντε λεπτά. Επίσης, επειδή στα νομοσχέδια έχουν κατατεθεί τροπολογίες, μπορούν να λάβουν τον λόγο όσοι Βουλευτές επιθυμούν και επί των τροπολογιών, για πέντε λεπτά.
Κύριε Πρόεδρε!
Αμέσως. Να θυμίσω ότι οι θέσεις των κομμάτων στην επιτροπή, για την πρώτη συμφωνία με την Κυβέρνηση του Αζερμπαϊτζάν, είναι ως εξής: Ο ΣΥΡΙΖΑ και η Δημοκρατική Συμπαράταξη είχαν συμφωνήσει, η Νέα Δημοκρατία είχε εκφράσει επιφυλάξεις, η Χρυσή Αυγή και το ΚΚΕ ήταν κατά και το Ποτάμι είχε εκφράσει επιφυλάξεις. Στη δεύτερη για το Πρωτόκολλο της Ναγκόγια, ο ΣΥΡΙΖΑ και το Ποτάμι ήταν υπέρ, η Νέα Δημοκρατία και η Δημοκρατική Συμπαράταξη είχαν εκφράσει επιφύλαξη και η Χρυσή Αυγή και το ΚΚΕ ήταν κατά. Σας ακούω, κύριε Λοβέρδο.
Κύριε Πρόεδρε, υπάρχει ένα γενικότερο διαδικαστικό θέμα, που πρέπει να μας απασχολήσει και εμάς και τον ελληνικό λαό και σήμερα και αύριο και την Παρασκευή. Δεν πιστεύει κανένας και καμμία Βουλευτής ότι η Κυβέρνηση, συγκινημένη από τις συμβάσεις αυτές, έκρινε πως πρέπει τώρα να τις φέρει για να ψηφιστούν, διότι αν δεν τις έφερνε τώρα κι έρχονταν σε έναν μήνα, κάτι κακό θα συνέβαινε, ενώ και η μία και η άλλη έχουν κάποια χρόνια , που δεν έχουν έρθει στη Βουλή. Κάνετε αυτή τη μεθόδευση, ενώ ο Πρωθυπουργός έχει μιλήσει εδώ και δέκα μέρες για την ανάγκη να πάει η χώρα στις εκλογές, επειδή ηττήθηκε ο ίδιος και το κόμμα του. Κρατάτε τη Βουλή ανοιχτή, φέρνετε θέματα τέτοια, δήθεν συγκινημένοι - βουρκωμένο το Υπουργείο Εξωτερικών, που δεν παρίσταται κιόλας - και από την άλλη πλευρά, φέρνετε και τροπολογίες. Αύριο, φέρνετε κώδικες με χίλια και άνω άρθρα να τα ψηφίσουμε με διαδικασίες απαράδεκτες. Όσο και αν σε κάποια τροπολογία μπορούν να υπάρχουν καλές ρυθμίσεις και δεν έχω καμμία αντίρρηση, είναι ανοίκειος κοινοβουλευτικά ο τρόπος, που έχετε επιλέξει. Είναι ανεπανάληπτο το έλλειμμα και η ευαισθησία δημοκρατικής νομιμοποίησης, που έχει η Κυβέρνηση, αλλά και ο Πρόεδρος της Βουλής, που της επιτρέπει να κάνει, αυτά που κάνει. Για να κλείσω, από ό,τι φαίνεται, θεωρείτε ότι μέσα από ρουσφέτια τελευταίας στιγμής ή εξυπηρετήσεις ή και σωστές ρυθμίσεις, που έρχονται όμως τώρα, στο παρά ένα ή στο και ένα, στο και πέντε, μήπως και καμμία ψήφος παραπάνω θα πέσει. Αυτό εμείς το καταγγέλλουμε. Επειδή χθες άκουσα τον Πρωθυπουργό να αναφέρεται στον Τσώρτσιλ, θα του πω ότι ο βασικός του σύμβουλος τού είχε πει ότι σε ένα πτώμα, ζωή δεν δίνεις. Αυτά που γίνονται είναι ανοίκεια, προσβάλλουν το κοινοβουλευτικό ήθος της χώρας, δεν έχουν γίνει ποτέ, παρά το ότι οι κυβερνήσεις στις τελευταίες περιόδους της θητείας τους κάτι κάνουν, κάποιες ρυθμίσεις κάνουν. Αυτό εδώ είναι βομβαρδισμός. Ο ίδιος ο κ. Βούτσης το χαρακτήρισε ιδιότυπο και αυτή την ιδιοτυπία εμείς δεν τη δεχόμαστε και την αποκαλούμε ευθέως παραβίαση του κοινοβουλευτικού ήθους, παραβίαση του Συντάγματος από πάνω μέχρι κάτω. Για να κλείσω, κύριε Πρόεδρε, δεν συμβαίνουν μόνο αυτά εδώ, συμβαίνει και κάτι άλλο, που αφορά στην εξωτερική μας πολιτική και τις ελληνοτουρκικές σχέσεις. Παραιτήθηκε προ ολίγων ημερών - μιας ή δύο - ο επικεφαλής της Ελληνικής Αντιπροσωπείας, που συζητάει για τα μέτρα οικοδόμησης εμπιστοσύνης με την Τουρκία. Γιατί παραιτήθηκε; Γιατί, παρ'όλο ότι οι Τούρκοι, συζητώντας για μέτρα οικοδόμησης εμπιστοσύνης, έθεσαν θέματα εναέριου χώρου, όπως τα θέτουν έξω από το πλαίσιο μέτρων οικοδόμησης εμπιστοσύνης, η Ελλάδα τα άκουσε και θα πάει τώρα και στην Άγκυρα να τα κουβεντιάσει σε δεύτερο γύρο. Δεν μπορείτε να τα κάνετε αυτά. Η χώρα πάει σε εκλογές. Δεν έχετε δημοκρατική νομιμοποίηση. Προσβάλλετε τη λαϊκή κυριαρχία και θέτετε σε διακινδύνευση θέματα, που σχετίζονται με τα ελληνοτουρκικά και την εξωτερική μας πολιτική. Εμείς, κύριε Πρόεδρε, και τις τρεις μέρες θα ερχόμαστε εδώ, θα σας καταγγέλλουμε - θα καταγγέλλουμε όχι εσάς, την Κυβέρνηση και την επιλογή του Προέδρου της Βουλής να επιτρέψει σε αυτή τη διαδικασία - και θα αποχωρούμε από τις συνεδριάσεις. Θα είστε μόνοι σας σε αυτά, όχι εμείς. Δεν συμπράττουμε σε τέτοιες μεθοδεύσεις!
Κύριε Σαχινίδη, έχετε τον λόγο.
Κύριε Πρόεδρε, είμαστε υποχρεωμένοι να μη συμμετέχουμε σε αυτό το θέατρο του παραλόγου. Πράγματι, πριν λίγες μέρες, ο Πρωθυπουργός ανήγγειλε τις πρόωρες εκλογές. Πράγματι, η παρούσα Βουλή έχει ακόμα το δικαίωμα να νομοθετεί. Το θέμα είναι, όμως: ό,τι είναι νόμιμο είναι και ηθικό; Φυσικά και όχι. Μάλιστα, είχαμε και μια δήλωση του Προέδρου της Βουλής κ. Βούτση, που είπε: «Ευελπιστώ ότι δεν θα έρθουν πολλές τροπολογίες και μάλιστα, δεν θα είναι φωτογραφικές». Δεν είναι απλά, κύριε Πρόεδρε, φωτογραφικές, αλλά είναι κορνιζαρισμένες κιόλας. Εδώ βλέπω, με μεγάλη έκπληξη, εννιά τροπολογίες από μια Βουλεύτρια του ΣΥΡΙΖΑ. Αυτό σημαίνει ότι, τελευταίες μέρες υπάρχει μάλλον μια υπερπαραγωγικότητα από κάποια στελέχη σας και ένας οργασμός, θα έλεγα. Εάν είναι έτσι, στο σύνολο των Βουλευτών, που έχετε μαζί με τους Υπουργούς, Αναπληρωτές και Υφυπουργούς, αν καταθέσουν όλοι από δέκα τροπολογίες, θα έπρεπε να συζητούμε για χίλιες εξακόσιες τροπολογίες. Ο καθένας θέλει να κάνει τα ρουσφέτια της τελευταίας στιγμής από τον τόπο που κατάγεται. Η Χρυσή Αυγή, όπως είπα, δεν θα συμμετάσχει σε αυτό. Η πλειοψηφία, την οποία έχετε, ξέρετε πολύ καλά ότι δεν είναι πραγματική. Εμείς είμαστε οι μόνοι που σταθήκαμε απέναντι στο αντισυνταγματικό τόξο. Και το ποθούμενο για εσάς, κάτι το οποίο πρόσκαιρα το καταφέρατε, ήταν και είναι να μην είναι η Χρυσή Αυγή στην τρίτη θέση. Διότι στις συνεργασίες, στις οποίες αποβλέπετε, εμπόδιο στάθηκε η Χρυσή Αυγή. Διότι κανείς δεν βγήκε να διαψεύσει τα λεγόμενα της κ. Μπακογιάννη πρόσφατα σε ραδιοσταθμό, ότι υπήρχε συμφωνία συγκυβέρνησης ΣΥΡΙΖΑ με Νέα Δημοκρατία και ο μόνος λόγος που απετράπη ήταν η παρουσία της Χρυσής Αυγής, διότι έπρεπε να γίνει Αξιωματική Αντιπολίτευση. Το μόνο εμπόδιο είμαστε εμείς. Για δεκαετίες, η Κυβέρνησή σας ως κόμμα ήταν κάτω από ποσοστά, που καταγράφονταν και μάλιστα, συνήθως ήσασταν εξωκοινοβουλευτικοί. Ο πατριωτικός χώρος, του οποίου απόλυτος εκφραστής είναι η Χρυσή Αυγή και μόνο, δυστυχώς για εσάς το αντισυνταγματικό τόξο, θα βγει πιο ενισχυμένος από ποτέ στις επερχόμενες εκλογές. Δεν θα συναινέσουμε. Θα αποχωρήσουμε από όλες τις συνεδριάσεις της Ολομέλειας. Ευχαριστώ.
Προχωρούμε με την κ. Κανέλλη και στη συνέχεια έχει τον λόγο ο κ. Καρράς.
Κύριε Πρόεδρε, λυπάμαι αλλά, αν δεν ήταν η ομόφωνη απόφαση για τα παιδιά του ήρωα, θα μπορούσα να το πω νωρίς και πιο εμφατικά ότι μοιάζουμε, έτσι όπως εξελίχθηκε το πράγμα, σε μια εαρινή σύναξη τακτοποιητών και συμφεροντοφυλάκων. Ούτε καν εαρινή, θερινή πλέον. Έπεσα και κοιμήθηκα χθες με εφτά τροπολογίες. Όταν ήρθα εδώ, πριν από μιάμιση - δυο ώρες ήταν έντεκα και μέχρι να μπω στην Αίθουσα και να αρχίσει η διαδικασία έγιναν δεκαπέντε. Αυτό αριθμητικά μόνο. Δεν θα μπω σε καμμία συζήτηση. Τα δυο, για τα οποία πρέπει να τοποθετηθώ είναι η Σύμβαση της Ναγκόγια και η Σύμβαση με το Αζερμπαϊτζάν. Έχουμε ήδη τοποθετηθεί αρνητικά. Οι θέσεις μας είναι κατατεθειμένες. Για λόγους τάξης, θα μπορούσανα καταθέσω για μια ακόμα φορά στα Πρακτικά τις θέσεις μας. Δεν νομίζω ότι χρειάζεται, έτσι όπως ήρθε η διαδικασία. Είναι «όχι» κατηγορηματικά. Η πρώτη, ενώ μοιάζει να προστατεύει τη βιοποικιλότητα, επί της ουσίας προστατεύει τη βιοποικιλότητα υπέρ των πολυεθνικών και των διεθνών συμφερόντων και θα βρεθούμε μπροστά σε απίστευτα πράγματα τα επόμενα χρόνια και ειδικά οι γεωργοί - όχι μόνο στη δική μας χώρα, αλλά σε ολόκληρο τον κόσμο - η δε δεύτερη με το Αζερμπαϊτζάν, όπως και να τη βαφτίσετε, είναι ένα ενεργειακό παιγνίδι, στο οποίο υποχρεώνεται η χώρα να πάρει θέση. Επομένως, δεν θα το συζητήσουμε καθόλου. Δεν θα μπούμε με τίποτα στη συζήτηση οποιωνδήποτε είτε είναι θετικές, αρνητικές, καλές, τακτοποιητικές, διότι η διαδικασία είναι απαξιωτική. Δεν μπορεί κάποιος να την παρακολουθήσει και να είναι και έντιμος με τον εαυτό του. Δεν το συνηθίζει το Κομμουνιστικό Κόμμα να χρησιμοποιεί τη Βουλή, για να αποκτά βιντεάκια χρήσιμα στον προεκλογικό αγώνα, οπότε αποχωρούμε.
Τον λόγο έχει ο Αναπληρωτής Υπουργός Περιβάλλοντος και Ενέργειας κ. Φάμελλος.
Ευχαριστώ, κύριε Πρόεδρε. Δεν ξέρω, κυρία Κανέλλη, αν θέλετε να ακούσετε γι' αυτό το ζήτημα μόνο, δηλαδή για την κοινοβουλευτική διαδικασία. Δεν θα μπω στην ουσία των κυρώσεων. Απλώς, σας ενημερώνω ,γιατί δεν θα τοποθετηθώ…
Αν επιλέγετε να απαντήσετε σε άνθρωπο που αποχωρεί από το Βήμα, αυτό λέγεται «κοινοβουλευτικός εκβιασμός» και σας τον αντιγυρίζω.
Κυρία Κανέλλη, εγώ απλά σας ενημερώνω, σεβόμενος την κοινοβουλευτική διαδικασία…
Στα «πανέλια» αυτά!
Θέλω να πω κάποιες σκέψεις και στον κ. Λοβέρδο, ο οποίος είναι εδώ και στον ομιλητή της Χρυσής Αυγής, αλλά και προς τους κύριους και τις κυρίες Βουλευτές, που είναι εδώ σήμερα. Μου έκαναν εντύπωση οι τοποθετήσεις, οι οποίες κατατέθηκαν σχετικά με τη συνταγματικότητα και τη δημοκρατικότητα της διαδικασίας.
Κύριε Υπουργέ, πρέπει να σας διακόψω. Από δικό μου λάθος δεν έδωσα τον λόγο στον κ. Καρρά, ώστε να απαντήσετε συνολικά.
Συγχωρέστε με, αλλά νόμιζα ότι οι Κοινοβουλευτικοί Εκπρόσωποι των κομμάτων τοποθετήθηκαν και γι' αυτό απαντώ. Είστε δύο από το κόμμα σας, που πρόκειται να τοποθετηθείτε, κύριε Καρρά;
Είναι ειδικός αγορητής.
Ό,τι θέλετε, κύριε Πρόεδρε.
Αν έχετε την καλοσύνη, βάλτε μία άνω τελεία εδώ, για να μιλήσει ο κ. Καρράς και μετά θα σας δώσω τον λόγο.
Θα περιμένω τον κ. Καρρά και μετά θα μιλήσω ξανά.
Συγγνώμη, είναι δικό μου λάθος. Ορίστε, κύριε Καρρά, έχετε τον λόγο.
Κύριε Πρόεδρε, με την καθυστέρηση των τριάντα πέντε λεπτών της έναρξης της συνεδρίασης είχα την αίσθηση ότι η Κυβέρνηση θα έχει αντιληφθεί το ατόπημα που κάνει. Θα είχε πάει ο Πρόεδρος της Κυβέρνησης στον Πρόεδρο της Δημοκρατίας και θα μας ανακοινώνατε τη διάλυση της Βουλής και την προκήρυξη εκλογών. Δυστυχώς, φαίνεται ότι αυτό δεν έγινε. Δεν έχετε αντιληφθεί το μέγεθος του ατοπήματος - για να μη χρησιμοποιήσω άλλη λέξη - και συνεχίζετε να νομοθετείτε επί ανύπαρκτων πλέον θεμάτων, διότι οι δύο συμβάσεις οι οποίες έρχονται δεν έχουν κανένα ουσιαστικό αντικείμενο επικαιρότητος, αλλά αντιθέτως μας πείθει η Κυβέρνηση ότι επιδιώκει μέσω τροπολογιών, είτε υπουργικών, είτε ακόμα «κρυπτο - υπουργικών» - έχω ονομάσει μια κατηγορία τροπολογιών αυτής της εννοίας - να λύσει θέματα πελατειακά, θέματα της τελευταίας στιγμής, προκειμένου να μη συζητηθούν αναλυτικά ούτως ώστε να εξυπηρετηθούν σκοπιμότητες. Πρέπει να πω ότι το Προεδρείο της Βουλής γενικότερα - όχι εσείς προσωπικά, κύριε Πρόεδρε - οφείλει να προστατέψει το κύρος της, διότι όταν ο κ. Βούτσης λέει προχθές σε δηλώσεις του ότι είναι μία ιδιότυπη λειτουργία της παρούσης Βουλής τις ημέρες αυτές, τι εννοεί με το «μια ιδιότυπη λειτουργία»; Η Βουλή είτε λειτουργεί είτε κλείνει. Η Βουλή, μετά το αποτέλεσμα των ευρωεκλογών έπρεπε να έχει διακόψει τη λειτουργία της και να οδηγούμεθα σε εκλογές, διότι υπήρξε μία έντονη αποδοκιμασία της Κυβέρνησης. Δεν μπορεί σήμερα να λέμε ότι η Βουλή καλείται να νομοθετήσει έστω και επί συμβάσεων, επειδή, κύριε Πρόεδρε, δεν προστατεύεται το κύρος της Βουλής. Ξέρετε τι σημαίνει αυτό; Το γνωρίζετε, αλλά θέλετε να το αγνοείτε. Το κύρος της Βουλής είναι να είναι υψηλά το δημοκρατικό ήθος, να είναι υψηλή η απόδοση και των κομμάτων και των Βουλευτών. Τι έχουμε σήμερα μπροστά μας; Έχουμε μια σειρά τροπολογιών. Να τις κοιτάξουμε, κύριε Πρόεδρε. Είναι επεμβάσεις, αν θέλετε, σε ήδη πάγιες νομοθετικές ρυθμίσεις, διότι αναφέρονται σε θέματα αιγιαλού, σε θέματα δημόσιας περιουσίας, για την αναγνώριση ιδιωτικών δικαιωμάτων σε δημόσιες εκτάσεις. Αυτά καλείται η Βουλή σήμερα να αποφασίσει; Αισθάνομαι ότι έχουμε υπερβεί οποιοδήποτε μέτρο. Αισθάνομαι ότι έχουμε υπερβεί πλέον όχι μόνο το καλώς εννοούμενο συμφέρον της χώρας, αλλά το παραβιάζουμε κι αυτό. Θα συμπλήρωνα και κάτι άλλο, κύριε Πρόεδρε, διότι υπάρχουν ανακοινώσεις και δημοσιεύματα ότι γίνονται ακόμα και προσλήψεις στη Βουλή το διάστημα αυτό και μιλούν για έναν αριθμό οκτώ υπαλλήλων, οι οποίοι τακτοποιούνται κατά περίεργο τρόπο, διότι - όπως λένε - είτε έχουν σχέσεις με πολιτικά πρόσωπα είτε είναι συγγενείς πολιτικών προσώπων. Δεν γνωρίζω λεπτομέρειες. Αυτά ακούγονται και εφ' όσον συμβαίνουν και δεν έχουν αμφισβητηθεί από κανέναν, ούτε διαψευστεί, κύριε Πρόεδρε, είμαι υποχρεωμένος να τα δεχθώ και να τα καταγγείλω και από του Βήματος της Βουλής για τον λόγο ότι έπαυσε πλέον οποιαδήποτε νομιμοποίηση της Κυβέρνησης να μπορεί να νομοθετεί υπό τις παρούσες συνθήκες. Επιπλέον, θέλω να πω το εξής: Καλεί η Κυβέρνηση τα κόμματα να γίνουν συνεργοί και συμμέτοχοι σ' αυτά τα οποία διαπράττει πλέον. Ε, όχι, δεν μπορεί τουλάχιστον η Δημοκρατική Συμπαράταξη, το Κίνημα Αλλαγής να συμπράξει ή να συνεργήσει σε τέτοιες μεθοδεύσεις, οι οποίες είναι απαράδεκτες - για να μην χρησιμοποιήσω άλλον όρο! Εγώ συμφωνώ με τα όσα είπε ο Κοινοβουλευτικός Εκπρόσωπος ο κ. Λοβέρδος. Θα αποχωρήσουμε. Όμως θα συμπληρώσω ότι θα αποχωρήσουμε, κύριε Πρόεδρε, με ψηλά το κεφάλι, διότι αισθανόμεθα ότι συμβάλλουμε στην καλή λειτουργία του πολιτεύματος και δεν συνεργούμε σε παραβιάσεις είτε του κοινοβουλευτικού ήθους είτε ακόμα του Κανονισμού της Βουλής. Νομίζω, λοιπόν, ότι θα πρέπει η Κυβέρνηση να αναλάβει τις ευθύνες της, να διακόψει, να προτείνει τη διακοπή της συζήτησης στη Βουλή σήμερα και να πάει ο Πρωθυπουργός να ζητήσει εκλογές. Ο ελληνικός λαός, όπως είπα, έχει εκφραστεί, κύριε Πρόεδρε, αρνητικά για την Κυβέρνηση και καταλαβαίνετε ότι δεν υπάρχει νομιμοποίηση. Δεν θα μπω σε ζητήματα συνταγματικότητος ή όχι. Είναι ηθικόν πλέον το ζήτημα. Είναι το κοινοβουλευτικό ήθος, το οποίο επιβάλλει αυτή η απόφαση να ληφθεί σήμερα. Διότι αύριο - εάν θέλετε και συμπληρώνω και το εξής - θα εισαγάγετε, κύριε Πρόεδρε, Ποινικό Κώδικα και Κώδικα Ποινικής Δικονομίας προς συζήτηση στη Βουλή. Πώς θα συζητηθεί; Διά μιας συνεδριάσεως ένα νομοθέτημα το οποίο προετοιμάζεται χρόνια; Και πρέπει να θυμίσω και το άλλο, ότι οι κώδικες, εφόσον δεν έχουν δικαίωμα οι Βουλευτές να παρεμβαίνουν και να τους τροποποιούν απλά, είτε κυρώνουν είτε ακυρώνουν, έπρεπε να έχουν συζητηθεί είτε προηγουμένως είτε να μετατεθούν στην επόμενη Βουλή, για ποιο λόγο; Είναι κρίσιμος ο Ποινικός Κώδικας, είναι κρίσιμη η Ποινική Δικονομία.
Μην πάμε όμως εκεί, κύριε Καρρά.
Έχω τον χρόνο μου, κύριε Πρόεδρε, με συγχωρείτε. Έχω τον χρόνο μου. Λοιπόν, είναι κρίσιμα, αφορούν την ελευθερία, αφορούν δικαιώματα. Λοιπόν, ακούγονται πολλά, διαβάζουμε πολλά, τι κρύβεται από πίσω. Αυτά θέλει η Κυβέρνηση να αποφύγει να απαντηθούν. Ε, εμείς αποχωρούμε μετά από αυτό, δεν έχουμε κανένα λόγο. Αποχωρούμε, κύριε Πρόεδρε, με ψηλά το κεφάλι. Σας ευχαριστώ.
Κύριε Πρόεδρε, παρακαλώ.
Κύριε Υπουργέ, μισό λεπτό, γιατί έχει ζητήσει τον λόγο η κ. Λυμπεράκη.
Ναι, αλλά δεν θα με ακούσετε, κύριε Καρρά. Αποχωρείτε χωρίς να ακούσετε την απάντηση. Είναι αυτό δημοκρατικό ήθος;
Να ακουστεί η απάντηση.
Μπορείτε να μείνετε να ακούσετε την απάντηση. Σας ευχαριστώ πολύ.
Κύριε Πρόεδρε, είχα ζητήσει τον λόγο.
Αυτό είπα και στην κ. Κανέλλη. Τουλάχιστον, να μας ακούσετε. Κυρία Λυμπεράκη, δεν θα πάρω τον λόγο. Απλά, επιτρέψτε μου μόνο να ακουστώ…
Γιατί προτιμάτε να απαντήσετε σε αυτούς που φεύγουν μέσα στα μούτρα σας και όχι στους άλλους που είμαστε εδώ;
Κυρία Λυμπεράκη, έχετε τον λόγο, μιλήστε στο μικρόφωνο.
Κυρία Λυμπεράκη, δεν πήρα τον λόγο. Απλά ενημέρωσα ότι θα ήθελα να με ακούσουν οι συνάδελφοι που θέλουν να αποχωρήσουν. Τίποτε άλλο.
Σας ευχαριστώ που θέλετε να με ακούσετε και εμένα και ήλθε η σειρά μου. Λοιπόν, δεν επρόκειτο να μιλήσω, αλλά μέσα σε αυτήν την φοβερή κακοφωνία όπου ξαφνικά μιλάμε για αντισυνταγματικά, για αντιδεοντολογικά, για πέρα από κάθε πολιτική νομιμοποίηση πρακτικές και βήματα, θέλω να σας θυμίσω ότι στη Διάσκεψη των Προέδρων εξηγήθηκε ότι τα νομοθετήματα που συζητάμε αυτές τις μέρες, τα συζητάμε επειδή είναι ώριμα, επειδή δεν είναι επίδικα μεγάλων αντιθέσεων. Έχει μεσολαβήσει ειδικά στους Ποινικούς Κώδικες - θα τα πω αύριο αυτά - μακρά συζήτηση και έχουν ενσωματωθεί σχέδια και σχόλια. Τα περιβαλλοντικά αυτά είναι πράγματα που πραγματικά δηλαδή δεν είναι επείγοντα, αλλά δεν υπάρχει και λόγος να περιμένουν. Άρα η ιδέα ότι κάθε φορά που γίνεται μία εκλογή, που δεν είναι εθνική εκλογή, πρέπει να κατεβάζουν τα μολύβια όλοι και να κρατούν και την αναπνοή τους, να λένε «συγγνώμη που υπάρχουμε ως κόμματα και ως συσχετισμοί» μέχρι να ξαναγίνουν εκλογές, νομίζω ότι δίνει το λάθος μήνυμα στην κοινωνία, δίνει το λάθος μήνυμα στο πολιτικό σύστημα και δίνει κυρίως το λάθος μήνυμα για το τι καταλαβαίνει η Βουλή ότι πρέπει να είναι ο ρόλος της. Ως εκ τούτου, και για λόγους φιλελευθερισμού πιστεύω ότι η Βουλή πρέπει μέχρι όσο είναι ανοικτή να κάνει τη δουλειά της, αλλιώς οι Βουλευτές και οι Βουλεύτριες είμαστε αργόμισθοι. Δεν το πιστεύω αυτό το πράγμα ότι θέλουμε να είμαστε έτσι ή ότι ντρεπόμαστε που έχουμε τις απόψεις μας και έχουμε το στασίδι μας. Θα το χρησιμοποιήσουμε, θα το τιμήσουμε όσο το έχουμε. Αυτό λέει η θεσμική διάταξη η δημοκρατική. Επιτρέψτε μου όμως να θυμίσω και κάτι άλλο από τη Διάσκεψη των Προέδρων. Εμείς είμαστε διατεθειμένοι να συμμετέχουμε στη συζήτηση και να υπερψηφίσουμε, όπως έχει η κατάσταση, και τις κυρώσεις και το ένα και το άλλο και οπωσδήποτε τους Αστικούς Κώδικες, αλλά ζητήσαμε - και νομίζω ότι έγινε αντιληπτό αυτό - να μην χρησιμοποιηθεί η ευκαιρία των τελευταίων ημερών, ειδικά μέσα στην κακοφωνία όλης αυτής της κραυγαλέας υπερβολής περί αντισυνταγματικότητας, μη πολιτικής νομιμοποίησης κ.λπ., να λύσετε και να διευθετήσετε μικρότερα θέματα. Αυτό ξέρω ότι γίνεται σε κάθε προεκλογική φάση. Δεν θα ήθελα να συμβεί αυτήν τη φορά. Εδώ ζητάω από τον Υπουργό, αν έχει την καλοσύνη, να μας ενημερώσει για τις τροπολογίες. Απλά λέω ότι ο κάθε Βουλευτής και η κάθε Βουλεύτρια έχει δικαίωμα να βάλει όσες τροπολογίες θέλει. Έχει τον πληθυσμό στον οποίο αναφέρεται και καλοπροαίρετα κάνει τη δουλειά του. Όμως η Κυβέρνηση πρέπει να το δει λίγο πιο αυστηρά. Θα ήθελα, λοιπόν, να μας ενημερώσει ο Υπουργός ποιες απ' αυτές τις προτεινόμενες τροπολογίες δέχεται, γιατί πραγματικά από ένα σημείο και μετά μπορεί να χαθεί η μπάλα εντελώς και δεν θα ήθελα μέσα από τη θεσμική μας καλή διάθεση και σχολαστικότητα να σπρώχνουμε λάθος κάρο. Ευχαριστώ.
O Αναπληρωτής Υπουργός Περιβάλλοντος και Ενέργειας κ. Φάμελλος έχει τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, πράγματι πήρα τον λόγο και ως εισηγητής του νομοσχεδίου και επισπεύδων, αλλά και λόγω των ζητημάτων που μπήκαν από στελέχη των κομμάτων της Αντιπολίτευσης για τα συνταγματικά, κοινοβουλευτικά και δημοκρατικά χαρακτηριστικά της συζήτησης. Να ξεκαθαρίσουμε κάτι: Δεν υπάρχει κανένα συνταγματικό ζήτημα για τη συνέχιση της λειτουργίας της Βουλής, δεν υπάρχει κανένα πρόβλημα δημοκρατικής νομιμοποίησης, δεν έχει επισυμβεί κανένα γεγονός βουλευτικών εκλογών και είναι απόλυτα νομιμοποιημένη η Βουλή να συζητάει με τη δημοκρατική σύνθεσή της και οποιαδήποτε άλλη διαδικασία θα ήταν παραβίαση κοινοβουλευτικών κωδίκων και δημοκρατικών πρακτικών. Τηρούνται απόλυτα όλοι οι κώδικες της κοινοβουλευτικής δεοντολογίας, γιατί - επιτρέψτε μου να πω για το συγκεκριμένο σημερινό θέμα - αν δεν γινόταν η συνεδρίαση αυτή, θα ήταν παραβίαση της κοινοβουλευτικής διαδικασίας, διότι οι δύο συμβάσεις έχουν ήδη εισέλθει και ολοκληρώσει τον κύκλο των επιτροπών πριν από τις ευρωεκλογές και αν δεν ολοκληρωνόταν η συζήτηση στην Ολομέλεια, θα ήταν πράγματι μια διακοπή κοινοβουλευτικής διαδικασίας που, εφόσον δεν έχει διαλυθεί η Βουλή, δεν έχει καμμία βάση και θα στερείτο νομιμοποίησης και οποιασδήποτε, αν θέλετε, πολιτικής και δημοκρατικής ηθικής. Επίσης, θα ήθελα να πω ότι η συζήτηση που γίνεται για τους κώδικες - άκουσα τον κ. Καρρά - δεν έχει βάση, προφανώς διότι η Επιτροπή Κωδικοποίησης έχει συνεδριάσει επί πάρα πολύ χρόνο και προβλέπεται ότι με μία συνεδρίαση της Βουλής πρέπει να κυρωθούν οι κώδικες. Όλα αυτά, λοιπόν, τηρούνται απολύτως στην κοινοβουλευτική διαδικασία. Θα ήθελα να σας πω και κάτι ακόμα. Αυτό το οποίο ακολουθούμε είναι απολύτως ηθικό για δύο λόγους που θα τους περιγράψω και έχουν να κάνουν και με τις προτάσεις και τις απόψεις της κ. Λυμπεράκη. Πρώτον, τι δεν είναι ηθικό; Ηθικό σαφέστατα δεν είναι να υπάρχει αναντιστοιχία της διαδικασίας των ευρωεκλογών με την πολιτική λειτουργία της Κυβέρνησης. Πότε έγινε αυτό; Όταν μετά τις ευρωεκλογές του 2014, σε αναντιστοιχία με τη δήλωση των πολιτών, προέβη η τότε κυβέρνηση και ο τότε Πρωθυπουργός σε ορισμό Επιτρόπου στην Ευρωπαϊκή Επιτροπή και σε ορισμό Διοικητή της Τράπεζας της Ελλάδος. Σε αυτό υπήρχε ζήτημα πολιτικής αναντιστοιχίας και πολιτικής ηθικής. Τι είναι ηθικό; Η ανακοίνωση του Πρωθυπουργού το βράδυ των εκλογών της 25ης Μαΐου, όταν με την ανάγνωση του αποτελέσματος και χωρίς να συνδέεται απόλυτα με τους δημοκρατικούς κανόνες, αλλά με τους πολιτικούς κανόνες που έχουμε όλοι μέσα μας, ανακοίνωσε ότι θα προσφύγει στον Πρόεδρο της Δημοκρατίας και θα ζητήσει τη διεξαγωγή των πρόωρων εκλογών. Αυτό είναι δημοκρατικό ήθος, αυτό είναι τήρηση των κανόνων της κοινοβουλευτικής διαδικασίας, όπως τη νιώθουμε όλοι εμείς στην ψυχή μας. Όσον αφορά τα ζητήματα που ακούστηκαν σχετικά με «φωτογραφικές» και προσωπικές ρυθμίσεις, θέλω να σας πω ότι η απόφαση του Υπουργικού Συμβουλίου είναι ακριβώς για να θωρακίσουμε τη λειτουργία της Βουλής αυτήν την ιδιότυπη περίοδο, όπως είπε ο Πρόεδρος της Βουλής. Δεν είπε ότι είναι ιδιότυπη η Βουλή. Είπε ότι η περίοδος, την οποία αυτήν τη στιγμή περνάμε, είναι ιδιότυπη, καθώς έχει να κάνει με την προαναγγελία της διάλυσης της Βουλής και της προσφυγής στις κάλπες, οπότε πρέπει να είμαστε πολύ προσεκτικοί στη δεοντολογία της συζήτησης. Κάτι σχετικό με το πλαίσιο συμφωνίας που θα διαμορφώσουμε: Θεωρούσαμε ότι το θέμα των κωδίκων θα έπρεπε να διαμορφωθεί σ' ένα πλαίσιο συμφωνίας, γιατί είχαμε ακούσει και από τα κόμματα που αποχώρησαν τοποθετήσεις υπέρ των κωδίκων και θεωρούσαμε ότι μπορεί να υπάρχει κοινός τόπος. Δεύτερον, σχετικά με τις πιθανές «φωτογραφικές» και προσωπικές τροπολογίες, γι' αυτόν τον λόγο το Υπουργικό Συμβούλιο και η Κυβέρνηση έχει αποφασίσει, παρ' ότι μπορεί σε πολλές τροπολογίες των Βουλευτών να υπάρχουν ζητήματα που θέλουν επίλυση, να μη γίνουν αποδεκτές οι βουλευτικές τροπολογίες. Αυτό είμαι υποχρεωμένος να το διατυπώσω εξαρχής, παρ' ότι πρέπει οι συνάδελφοι να τοποθετηθούν. Απαντώντας, όμως, στις ψευδείς αιτιάσεις και θεατρικές σε έναν βαθμό, ότι πάντα υπάρχουν ρουσφετολογικά παράθυρα σε αυτή τη διαδικασία, με προσωποποιημένα χαρακτηριστικά, οφείλω να πω εισαγωγικά ότι αυτή είναι η αρχική απόφαση του Υπουργικού Συμβουλίου και η γραμμή που έχουμε μεταξύ μας. Νομίζω ότι αυτό έχει να κάνει και με την τοποθέτηση σας, κυρία Λυμπεράκη, για να ξεκαθαρίσουμε τους κανόνες. Πρέπει να βρούμε, λοιπόν, τη σύνθεση σε διάφορα ζητήματα, να τα διατυπώσουμε, γιατί δεν θεωρώ ότι αυτό που είπε ο κ. Καρράς έχει βάση. Είναι ανούσιο θέμα η σύμβαση για τη βιοποικιλότητα; Οι γενετικοί πόροι; Έχω ακριβώς την αντίθετη άποψη και υπάρχει σοβαρότατη σκοπιμότητα για να συζητήσουμε κάποια πράγματα. Κατά την άποψη της Κυβέρνησης, και το θέμα του αφορολόγητου έχει ουσιαστική βάση και καθολικό χαρακτήρα. Θα δείτε, όμως, την άποψή μας και για τις υπουργικές τροπολογίες και θα τη διατυπώσουμε εδώ, μπροστά σας. Από αυτήν την άποψη, λοιπόν, λειτουργούμε σαφέστατα με υψηλό δημοκρατικό ήθος και με τήρηση των κανόνων της κοινοβουλευτικής λειτουργίας και δεν υπάρχει καμμία σχέση με όλα αυτά που ακούστηκαν για τη δημιουργία πολιτικών εντυπώσεων, κατά την άποψή μου, όπως συνηθίζεται να γίνεται με τα κόμματα της Αντιπολίτευσης. Ευχαριστώ.
Ευχαριστούμε, κύριε Υπουργέ. Να δώσουμε τον λόγο στον Υπουργό κ. Χαρίτση για να μας αναπτύξει το σκεπτικό μιας υπουργικής τροπολογίας, που υπογράφουν ο κ. Χαρίτσης, ο κ. Τσακαλώτος, η κ. Ξενογιαννακοπούλου και ο κ. Χουλιαράκης. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Παρ' ότι, με κάλυψε πλήρως ο συνάδελφός μου, ο Αναπληρωτής Υπουργός Περιβάλλοντος κ. Φάμελλος, επιτρέψτε μου πριν παρουσιάσω την εν λόγω τροπολογία να κάνω ένα σχόλιο, επειδή ακούστηκαν πολλά νωρίτερα στην Αίθουσα, ακούστηκαν πολλά και τις προηγούμενες ημέρες. Είχα την εντύπωση ότι η αναπαραγωγή fake news και η συνωμοσιολογία ήταν μέρος της προεκλογικής στρατηγικής της Αντιπολίτευσης. Φαίνεται ότι για κάποιους - και από όσους μίλησαν νωρίτερα, οι οποίοι δυστυχώς αποχώρησαν και δεν έμειναν για να ακούσουν τον αντίλογο - αποτελεί πλέον δευτέρα φύσις αυτή η διαδικασία της συνωμοσιολογίας. Τα πράγματα είναι πάρα πολύ απλά. Ο Πρωθυπουργός επέδειξε το βράδυ των ευρωεκλογών της 26ης Μαΐου την πολιτική γενναιότητα - που αλήθεια, ειρήσθω εν παρόδω, πολύ αμφιβάλλω αν θα επιδείκνυαν αυτοί οι οποίοι μας κατηγορούν τώρα για την κοινοβουλευτική διαδικασία που βρίσκεται σε εξέλιξη - να ανακοινώσει ότι η χώρα, με συντεταγμένο τρόπο, θα οδηγηθεί σε εκλογές, έτσι ώστε ο ελληνικός λαός με την ετυμηγορία του, να αποφασίσει ποιος θα κυβερνήσει αυτήν τη χώρα τα επόμενα τέσσερα χρόνια. Αυτό, λοιπόν, θα γίνει με συντεταγμένο τρόπο. Υπήρξε η πρόβλεψη να μην υπάρξει εκλογική διαδικασία, η οποία θα δημιουργούσε εμπόδιο στην ολοκλήρωση των πανελλαδικών εξετάσεων και γι' αυτό και η ημερομηνία των εκλογών - η οποία έχει ήδη ανακοινωθεί από τον Κυβερνητικό Εκπρόσωπο και τον Πρωθυπουργό - , θα είναι η 7η Ιουλίου. Το Σύνταγμα προβλέπει ότι η διαδικασία των εκλογών πρέπει να πραγματοποιηθεί το πολύ τριάντα ημέρες από τη διάλυση της Βουλής. Δεν υπάρχει λοιπόν, καμμία συνωμοσιολογία. Βάλτε τις ημερομηνίες κάτω. Θα δείτε ότι ο Πρωθυπουργός, ο οποίος όπως ανακοίνωσε θα πάει τη Δευτέρα στον Πρόεδρο της Δημοκρατίας και θα ανακοινώσει την προκήρυξη των εκλογών, κινείται στο πλαίσιο της συνταγματικής τάξης και της νομιμότητας. Βεβαίως, αυτό σημαίνει - και πολύ σωστά ειπώθηκε και πριν, νομίζω, από την κ. Λυμπεράκη - ότι εν τω μεταξύ η Βουλή οφείλει - και αυτό είναι το καθήκον του εθνικού Κοινοβουλίου - να λειτουργεί. Το κράτος οφείλει να λειτουργεί και να διευθετεί, να ολοκληρώνει υποθέσεις - επειδή βεβαίως δεν υπάρχει μία συγκεκριμένη χρονική στιγμή, στην οποία τα ζητήματα παγώνουν και επανεκκινούν μετά τις εκλογές - , οι οποίες έχουν να κάνουν με την προστασία του δημοσίου συμφέροντος. Το λέω αυτό, επειδή - ακούσαμε σε όλη την προηγούμενη συζήτηση διάφορες λεκτικές υπερβολές από Βουλευτές της Αντιπολίτευσης, οι οποίοι ήδη αποχώρησαν - πρέπει να έχουμε επίγνωση ότι οι υποθέσεις οι οποίες ερχόμαστε σήμερα να διευθετήσουμε, έχουν ακριβώς να κάνουν με την προστασία του δημοσίου συμφέροντος. Και το λέω μετά λόγου γνώσεως, αναφερόμενος και στην τροπολογία, την οποία θα σας παρουσιάσω ευθύς αμέσως, με γενικό αριθμό 2213 και ειδικό 227. Τι λέει λοιπόν, αυτή η τροπολογία; Κατ' αρχάς θα ήθελα να πω ότι αφορά μία διαδικασία, η οποία δεν εκκίνησε τώρα, αλλά ήδη από το καλοκαίρι του 2017, σχεδόν δύο χρόνια δηλαδή, όταν μετά από σχετική γνώμη της Ολομέλειας του Ελεγκτικού Συνεδρίου κρίθηκε ότι οι ανταποδοτικές υπηρεσίες καθαριότητας των δήμων δεν μπορούν να καλύπτονται από εργαζόμενους ορισμένου χρόνου, από ΙΔΟΧ. Το Υπουργείο Εσωτερικών από τότε ανέλαβε την πολύ μεγάλη δουλειά να προχωρήσει στη σύνταξη, στην εκπόνηση ενός μεγάλου διαγωνισμού για την πρόσληψη μόνιμου προσωπικού σε ανταποδοτικές υπηρεσίες των δήμων όλης της χώρας. Αυτή η δουλειά ολοκληρώθηκε από το Υπουργείο Εσωτερικών. Στη συνέχεια έγινε η αντίστοιχη προκήρυξη των θέσεων αυτών από το Ανώτατο Συμβούλιο Επιλογής Προσωπικού, από το ΑΣΕΠ. Γνωρίζετε πάρα πολύ καλά, το έχουμε συζητήσει κατ' επανάληψη σε αυτήν εδώ την Αίθουσα, ότι πρόκειται για τη μεγαλύτερη προκήρυξη μόνιμου προσωπικού, η οποία έχει γίνει ποτέ. Αφορά οκτώμιση χιλιάδες νέους εργαζόμενους πλήρους απασχόλησης. Εν τω μεταξύ, όμως, επειδή βεβαίως το πρόβλημα της καθαριότητας ήταν υπαρκτό, πολλοί δήμοι αξιοποιώντας προϋπάρχουσα νομοθεσία προχώρησαν σε συμβάσεις ορισμένου χρόνου με εργαζόμενους, οι οποίοι είχαν προκύψει ως προσωρινοί επιτυχόντες από τους πίνακες του ΑΣΕΠ. Τι έχουμε, λοιπόν, εδώ; Έχουμε μία περίπτωση όπου αυτήν τη στιγμή βρίσκονται στη δουλειά, εργάζονται στους δήμους όλης της χώρας, προσωρινοί εργαζόμενοι. Πλέον το ΑΣΕΠ, όπως μας πληροφόρησε αυτές τις ημέρες - και αυτό είναι μία πάρα πολύ σημαντική εξέλιξη, γιατί ολοκληρώνεται μία πολύχρονη προσπάθεια - είναι σε θέση να εκδώσει τους οριστικούς πίνακες, άρα τους μόνιμους εργαζόμενους, οκτώμιση χιλιάδες που θα αναλάβουν δουλειά στους τριακόσιους τριάντα δύο δήμους της χώρας το επόμενο διάστημα. Όμως, εδώ υπάρχει ο κίνδυνος να υπάρξει ένα κενό διάστημα μεταξύ της αποχώρησης, όπως ορίζει ο νόμος σήμερα, των προσωρινών εργαζομένων, των ΙΔΟΧ δηλαδή ιδιωτικού δικαίου ορισμένου χρόνου, και της ανάληψης των καθηκόντων των μόνιμων εργαζομένων. Ερχόμαστε, λοιπόν, με τη συγκεκριμένη ρύθμιση για να καλύψουμε αυτό το κενό, για να διασφαλίσουμε ότι δεν θα υπάρξει ούτε μία μέρα κατά την οποία οι δήμοι σε όλη τη χώρα θα μείνουν χωρίς το αναγκαίο προσωπικό για να μπορέσουν να επιτελέσουν το βασικό ρόλο τους έτσι κι αλλιώς που είναι η καθαριότητα. Παρατείνεται, λοιπόν, η παραμονή στη δουλειά των συμβασιούχων μέχρι ακριβώς την ημέρα για κάθε μία θέση ξεχωριστά που θα αναλάβουν υπηρεσία οι νέοι εργαζόμενοι. [[Χειροκροτήματα από την πτέρυγα του ΣΥΡΙΖΑ]] Αυτό κάνουμε με τη συγκεκριμένη ρύθμιση. Δεν πρόκειται, λοιπόν, για καμμία διευθέτηση, δεν πρόκειται για κανένα ρουσφέτι, δεν πρόκειται για καμμία χαριστική ρύθμιση. Πρόκειται για μία διάταξη, για μία πρόβλεψη έτσι ώστε να προστατευτεί το δημόσιο συμφέρον, να μην τεθεί κανένα θέμα υγιεινής και καθαριότητας στους δήμους σε όλη τη χώρα και μάλιστα εν μέσω καλοκαιρινής περιόδου. Είναι άλλωστε αυτό και μία πρόβλεψη, η οποία προκύπτει μετά από τη συζήτηση που είχαμε και με όλους τους Οργανισμούς Τοπικής Αυτοδιοίκησης. Νομίζω, λοιπόν, ότι είναι μία διάταξη, η οποία πρέπει και ευελπιστώ ότι θα υποστηριχθεί από το σύνολο του ελληνικού Κοινοβουλίου. Σας ευχαριστώ πολύ.
Ευχαριστούμε τον κύριο Υπουργό.
Κύριε Πρόεδρε, θα ήθελα τον λόγο.
Ορίστε, κύριε Υπουργέ.
Για να είναι ορθή η κοινοβουλευτική διαδικασία καταθέτω νομοθετική βελτίωση μετά την τροπολογία που ακούστηκε ήδη και που υπάρχει και πιθανόν θα υπάρχει και άλλη υπουργική, έτσι ώστε στο τέλος του τίτλου του σχεδίου νόμου μετά τη λέξη «βιοποικιλότητα» να προστεθεί η φράση «και άλλες διατάξεις». Έτσι και αλλιώς θα ακολουθήσουμε την κοινοβουλευτική διαδικασία και θα τοποθετηθώ επί της τροπολογίας, παρ' ότι ήδη προείπα τη θέση μας. Καταθέτω τη νομοτεχνική βελτίωση.
Κύριε Υπουργέ, αυτό πρέπει να γίνει και στον τίτλο του άλλου νομοσχεδίου;
Στην περίπτωση που προστεθούν τροπολογίες και γίνουν αποδεκτές, ναι. Δεν θέλω να προβλέψω τη διαδικασία. Είπα ότι θα είμαστε απολύτως συνεπείς με αυτά τα βήματα.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις πρόσφυγες από το κοινωνικό κέντρο CARITAS HELLAS. Η Βουλή τούς καλωσορίζει.
Κύριε Πρόεδρε, μπορώ να έχω τον λόγο;
Κύριε Μπαλαούρα, τι θέλετε να πείτε;
Θέλω να πω για τη διαδικασία, κύριε Πρόεδρε. Διότι ο Αναπληρωτής Υπουργός Περιβάλλοντος, κ. Φάμελλος, είπε, προφανώς από τις φωνές μερικών εκπροσώπων των κομμάτων, ότι δεν θα δεχθεί καμμία βουλευτική τροπολογία. Δυστυχώς ο κ. Καρράς προηγουμένως είπε ότι γίνονται και προσλήψεις κ.λπ.. Είναι τροπολογίες, κύριε Φάμελλε, που λύνουν πολλά κοινωνικά ζητήματα. Εγώ έχω καταθέσει δύο. Η μία αφορά τη δυνατότητα αυτών των ανθρώπων που έχουν προσληφθεί - δεν είναι καινούργιες προσλήψεις, ο κ. Καρράς έφυγε - στο ΚΕΣΥ, για να μπορέσουν να κάνουν κι άλλες εργασίες στο θέμα των σχολείων ειδικής αγωγής. Δηλαδή, γιατί να τρομοκρατηθούμε; Είναι υπερβολική η λέξη, αλλά νομίζω ότι ο κ. Φάμελλος μπορεί να κάνει μια επιλογή και να δει τις τροπολογίες των Βουλευτών. Αρκετές από αυτές λύνουν μεγάλα κοινωνικά προβλήματα. Κι εμείς είμαστε εδώ το όργανο που μπορεί να το αποφασίσει. Επομένως, αυτή είναι η έκκλησή μου προς τον κ. Φάμελλο και την Κυβέρνηση ότι εδώ κι εμείς νομοθετούμε. Δεν έχουμε μία γραμμή a priori που λέμε ότι δεν γίνεται τίποτα κάτω από φωνές. Ούτε στη Διάσκεψη των Προέδρων - ήσασταν κι εσείς παρών, κύριε Πρόεδρε, όπως ήμουν κι εγώ - δεν μπήκε τέτοιο θέμα. Ο Πρόεδρος της Βουλής είπε για λελογισμένη χρήση των τροπολογιών. Δεν το καταλαβαίνω δηλαδή. Εδώ δεν λύνουμε σοβαρά κοινωνικά προβλήματα, κύριε Υπουργέ;
Καλώς. Τον λόγο έχει η Υπουργός κ. Ξενογιαννακοπούλου για να υποστηρίξει την τροπολογία της.
Κύριε Πρόεδρε, θα ήθελα κι εγώ τον λόγο.
Θα μιλήσετε όλοι όσοι θέλετε. Να υποστηρίξει πρώτα την τροπολογία της η κυρία Υπουργός.
Ευχαριστώ πολύ, κύριε Πρόεδρε. Κυρίες και κύριοι Βουλευτές, σε συνέχεια της τροπολογίας που ανέπτυξε ο συνάδελφος Υπουργός Εσωτερικών, ο κ. Χαρίτσης, και στο ίδιο πνεύμα, θα ήθελα να σας παρουσιάσω την τροπολογία με γενικό αριθμό 2227 και ειδικό 241, η οποία είναι ακριβώς στην ίδια λογική, όπως και η προηγούμενη, δηλαδή αφορά τη συνέχεια της δημόσιας διοίκησης και τη διασφάλιση του δημοσίου συμφέροντος, επειδή ακριβώς είναι κάποιες διαδικασίες οι οποίες είτε έληγαν μέσα στον χρόνο που πρόκειται να μπει σε προεκλογική περίοδο η χώρα είτε για παρόμοιες περιπτώσεις. Θα είμαι πιο συγκεκριμένη. Πρώτα απ' όλα, υπήρχαν οι αποσπάσεις σε διάφορους φορείς του δημοσίου οι οποίες είχαν γίνει μέχρι την έναρξη του Κεντρικού Ενιαίου Συστήματος Κινητικότητας. Αυτές οι αποσπάσεις σε φορείς του δημοσίου λήγουν στις 28 Ιουνίου, δηλαδή θα είναι μέσα στην προεκλογική περίοδο, εφόσον υπάρχει η δήλωση του Πρωθυπουργού ότι πρόκειται να προκηρυχθούν εκλογές, και ταυτόχρονα από την έναρξη της προεκλογικής περιόδου για τις δημοτικές εκλογές έχει σταματήσει να λειτουργεί η Κεντρική Επιτροπή Κινητικότητας. Προκειμένου, λοιπόν, να μην υπάρξει ένα κενό αυτή τη στιγμή σε μια σειρά από δημόσιες υπηρεσίες και για τη συνέχεια της διοίκησης, με το πρώτο άρθρο της παραγράφου προτείνουμε την παράταση αυτών των αποσπάσεων μέχρι τις 31 Δεκεμβρίου του τρέχοντος έτους, δηλαδή 31 Δεκεμβρίου 2019. Η δεύτερη διάταξη αφορά αποφάσεις, που έχει λάβει η Κεντρική Επιτροπή Κινητικότητας για αποσπάσεις και μετατάξεις πριν ξεκινήσει η προεκλογική περίοδος αυστηρά και μόνο για υποθέσεις υγείας και συνυπηρέτησης δημοσίων υπαλλήλων. Και επειδή αυτές οι περιπτώσεις είναι ιδιαίτερης κοινωνικής ευαισθησίας και αυτοί οι άνθρωποι κινδυνεύουν να μείνουν τώρα αρκετούς μήνες, γιατί αυτές οι αποφάσεις έχουν παρθεί πριν από τις δημοτικές εκλογές και τις ευρωεκλογές, θα θέλαμε να μπορούν να ολοκληρωθούν αυτές οι διαδικασίες αυστηρά και μόνο για τις αποφάσεις που έχει λάβει η Κεντρική Επιτροπή Κινητικότητας - να υπενθυμίσω ότι προεδρεύεται από Αντιπρόεδρο του ΑΣΕΠ, τον κ. Λασκαράτο - για λόγους κοινωνικής ευαισθησίας για συνυπηρέτηση και όσον αφορά θέματα υγείας. Η τρίτη περίπτωση αφορά τις περιπτώσεις όπου ως Βουλή για τις πυρόπληκτες περιοχές είχαμε κάνει ορισμένες προβλέψεις σχετικά με μετατάξεις - αποσπάσεις δημοσίων υπαλλήλων, οι οποίοι στηρίζουν τις υπηρεσίες ανασυγκρότησης και αναδόμησης αυτών των περιοχών, καθώς και σύμφωνα και με την έγκριση της Βουλής τη δυνατότητα προσλήψεων των πυροπαθών. Ξέρετε ότι είναι κάποιες συγκεκριμένες περιπτώσεις οι οποίες βρίσκονται σε εξέλιξη. Άρα, αφορά αυστηρά και μόνο τους διορισμούς και τις υπηρεσιακές μεταβολές, αποσπάσεις και μετατάξεις, που προβλέπονται στις διατάξεις για τα έκτακτα μέτρα ενίσχυσης για τη στήριξη των πληγέντων και την αποκατάσταση των ζημιών από τις πυρκαγιές, που έπληξαν τις περιοχές της Αττικής 23 και 24 Ιουλίου 2013. Η επόμενη διάταξη αφορά τους δημοτικούς αστυνομικούς. Αυτή είναι μία ιστορία που - νομίζω - όλες οι πτέρυγες της Βουλής είχαν συμφωνήσει ότι έπρεπε να ολοκληρωθεί. Εδώ μαζί με τον συνάδελφο Υπουργό Εσωτερικών, τον Αλέξη Χαρίτση, προσπαθήσαμε πάρα πολύ. Ξέρετε ότι είχε έρθει μία τροπολογία τον περασμένο Οκτώβριο, προκειμένου όλοι αυτοί οι δημοτικοί αστυνομικοί - οι οποίοι το επιθυμούσαν και είχαν κάνει αίτηση - να επιστρέψουν πίσω στους δήμους όλης της χώρας. Αυτή την είχαμε παγώσει μέχρι τα τέλη Μαρτίου, μέχρι τις 28 Μαρτίου του 2019, προκειμένου να υπάρξουν οι προσωρινοί πίνακες μιας αντίστοιχης προκήρυξης, της Προκήρυξης 6Κ του ΑΣΕΠ, που αφορούσε τους σωφρονιστικούς υπαλλήλους. Αυτός ο παραλληλισμός έγινε προκειμένου οι δημοτικοί αστυνομικοί - που ήδη η Βουλή είχε εγκρίνει να επιστρέψουν στους δήμους - να μην αφήσουν πίσω τους ένα κενό στα σωφρονιστικά καταστήματα της χώρας, που καταλαβαίνετε ότι είναι θέμα και δημοσίου συμφέροντος και ασφάλειας. Πράγματι ήμασταν συνεπείς. Το ΑΣΕΠ, δηλαδή, έβγαλε τους προσωρινούς πίνακες για τους σωφρονιστικούς υπαλλήλους της προκήρυξης 6Κ εντός του Μαρτίου και πριν από την προθεσμία που είχε θέσει η τροπολογία που είχε περάσει από τη Βουλή τον Οκτώβριο. Αναρτήθηκαν οι προσωρινοί πίνακες και έχει αρχίσει σταδιακά η διαδικασία από το Υπουργείο Δικαιοσύνης - γιατί έπρεπε να γίνει και μία διαδικασία εκπαίδευσης των προσωρινών σωφρονιστικών φυλάκων, προκειμένου να αναλάβουν τα καθήκοντά τους και αυτό πήρε ένα δίμηνο - ώστε να απελευθερώνονται σταδιακά από διάφορες φυλακές της χώρας οι δημοτικοί αστυνομικοί και να επιστρέφουν πίσω στους δήμους. Υπήρχε, όμως, εξαίρεση όσον αφορά τις δημοτικές εκλογές για τους δημοτικούς αστυνομικούς, γιατί θέλει μία διαδικασία υπογραφής ΦΕΚ από τις δημοτικές αρχές, προκειμένου να επιστρέψουν. Δεν μπορούσαμε να είχαμε προβλέψει την προκήρυξη εκλογών, με αποτέλεσμα να κινδυνεύουν αυτοί οι άνθρωποι τώρα να είναι στον αέρα. Δηλαδή οι μεν προσωρινοί σωφρονιστικοί πλέον αναλαμβάνουν κανονικώς στις φυλακές, το Υπουργείο Δικαιοσύνης απελευθερώνει τους δημοτικούς αστυνομικούς, οι απερχόμενοι δήμαρχοι μπορούν μέχρι τέλη Αυγούστου να υπογράφουν, αλλά δεν μπορούν να αναλάβουν και θα μείνουν μετέωροι - φοβόμαστε - σε αυτήν την προεκλογική περίοδο. Γι' αυτόν τον λόγο - το παρουσίασα εξαντλητικώς - νομίζω ότι είναι θέμα και κοινωνικής ευαισθησίας προς αυτούς - που είχε ήδη παγώσει με απόφαση της Βουλής αυτή η επιστροφή στους δήμους για οκτώ μήνες - , αλλά και φυσικά και για το δημόσιο συμφέρον, γιατί όλοι αυτοί οι δημοτικοί αστυνομικοί που επιστρέφουν στους δήμους, θα συμβάλουν φυσικά και στην ομαλή λειτουργία των δήμων και φυσικά της ασφάλειας. Η επόμενη διάταξη που έχει αυτή η τροπολογία - γιατί όλες είναι σε αυτό το πνεύμα συνέχειας της δημόσιας διοίκησης και του δημοσίου συμφέροντος - είναι ότι έχουμε μία σειρά σε όλους τους δημόσιους φορείς δεκαοκτάμηνων συμβάσεων, που λήγουν από τον Ιούλιο μέχρι τα τέλη Αυγούστου και αφορούν κυρίως την καθαριότητα - σε ορισμένες είναι και θέματα φύλαξης - σε υπηρεσίες του δημοσίου και σε Υπουργεία και κινδυνεύουν αυτοί οι άνθρωποι, οι οποίοι συνεισφέρουν, εργάζονται στα Υπουργεία, στους δημόσιους φορείς. Εκεί είχαμε αναλάβει και μία υποχρέωση, να φέρουμε και μία διάταξη - την οποία μάλιστα είχαμε ήδη δρομολογήσει, εφόσον δεν είχαμε εκλογές, θα είχαμε και ένα σχετικό νομοσχέδιο εντός του Ιουνίου - προκειμένου να υπάρξει και μία προκήρυξη, που να μπορούν να συμμετέχουν πλέον σε μόνιμες θέσεις. Αυτό φυσικά δεν μπορεί να γίνει σε φάση προεκλογική. Για να μην βρεθούν, λοιπόν, αυτοί οι άνθρωποι στον αέρα και χωρίς προκατάληψη για την εντολή που θα δώσει ο ελληνικός λαός στις εκλογές και όποια κυβέρνηση θα έχει την εμπιστοσύνη να συνεχίσει τη λειτουργία της δημόσιας διοίκησης και να υπάρχει ταυτόχρονα και μία συνέχεια όσον αφορά τα ζητήματα καθαριότητας και φύλαξης στα Υπουργεία, αυτό που προτείνουμε εντός του πλαισίου του νόμου είναι να υπάρξει μία παράταση έξι μηνών, ώστε να μην υπάρξει ένα κενό όσον αφορά τις υπηρεσίες καθαριότητας που προσφέρουν αυτοί οι συμβασιούχοι δημόσιοι υπάλληλοι στον δημόσιο τομέα και είναι εντός των είκοσι τεσσάρων μηνών που ούτως ή άλλως προβλέπει ο νόμος. Άρα είναι μία καθαρά πράξη συνέχειας της διοίκησης. Τέλος, η τελευταία πρόταση αφορά το σύστημα αξιολόγησης. Εδώ, όπως γνωρίζετε, είναι ένα σύστημα που βρίσκεται σε εξέλιξη. Έχουμε πλέον αποκαταστήσει την εμπιστοσύνη εντός του δημοσίου. Υπάρχει σε εξέλιξη και ολοκληρώνεται και η φάση αυτής της αξιολόγησης στις 30 Ιουνίου. Έχουμε μία ευρεία συμμετοχή. Αυτήν τη φορά το σύστημα θα είναι και πλήρως ηλεκτρονικοποιημένο. Στην αξιολόγηση που είχε ολοκληρωθεί τον περασμένο Οκτώβριο είχαμε ένα ποσοστό συμμετοχής των υπόχρεων 24,5%, εκ των οποίων το 82% ήταν και μάλιστα ηλεκτρονικό. Τώρα, σε αυτήν τη φάση θα είναι πλήρως ηλεκτρονικοποιημένο. Υπό αυτήν την έννοια, κάνουμε μία ρύθμιση με την οποία δεν χρειάζονται πλέον, στην είναι ουσία άνευ αντικειμένου, ορισμένες αρχικές ρυθμίσεις του συστήματος αξιολόγησης πριν δύο χρόνια, που ήταν προκειμένου να ξεκινήσει η διαδικασία και να υπάρχει το κίνητρο και η δυνατότητα εξασφάλισης της συμμετοχής. Αυτό, πλέον, έχει εξασφαλιστεί και με την εμπιστοσύνη και με τη συμμετοχή των δημοσίων υπαλλήλων και πάνω απ' όλα και με το ηλεκτρονικό σύστημα. Σας ευχαριστώ πολύ, κύριε Πρόεδρε.
Ευχαριστούμε, κυρία Υπουργέ.
Κύριε Πρόεδρε, ζητώ τον λόγο για μία νομοτεχνική βελτίωση.
Ορίστε, κύριε Υπουργέ, έχετε τον λόγο.
Ακριβώς για να καλυφθεί πλήρως η διαδικασία, προσθέτουμε και στην Κύρωση της Συμφωνίας με το Αζερμπαϊτζάν τις λέξεις «και άλλες διατάξεις», γιατί η πρόταση που μόλις ανέφεραν οι δύο Υπουργοί, Εσωτερικών και Διοικητικής Ανασυγκρότησης, θα προστεθεί στη Σύμβαση για το Αζερμπαϊτζάν. Οπότε απλά αλλάζουμε τον τίτλο. Πρόκειται για νομοτεχνική βελτίωση.
Ευχαριστούμε τον κύριο Υπουργό. Τον λόγο έχει ο Υφυπουργός Περιβάλλοντος κ. Δημαράς.
Κυρίες και κύριοι συνάδελφοι, δεν θέλουμε ούτε να ξεγελάσουμε κανέναν ούτε να περάσουμε κάτι για προεκλογικούς λόγους, κάτι που ξέρετε πολύ καλά. Γνωριζόμαστε τώρα μεταξύ μας. Είχαμε ετοιμάσει ένα νομοσχέδιο το οποίο είχε περάσει στη ΓΕΔΕ από πολύ καιρό. Μέσα εκεί περιλαμβάνονταν και μία σειρά διατάξεων, ρυθμίσεων στα ζητήματα Κτηματολογίου. Θέλουμε να προχωρήσει το Κτηματολόγιο και να πάμε πολύ γρήγορα γιατί έχουμε υποχρεώσεις και με τα μελετητικά γραφεία και με τους θεσμούς, να τελειώσουμε το 2021. Αυτό θέλαμε, λοιπόν, και είχαμε μία σειρά τροπολογιών για να βελτιώσουμε τη λειτουργία του Κτηματολογίου. Ακριβώς επειδή φοβηθήκαμε αυτήν την καχυποψία που υπάρχει μεταξύ μας όταν θέλουμε σαφώς να κάνουμε θετικά πράγματα, γιατί νομίζαμε ότι θα έχουμε τον χρόνο να περάσουμε όλες τις τροπολογίες με τον τρόπο που έπρεπε, μέσα στο σώμα του νομοσχεδίου που είχε κατατεθεί, είπαμε πλέον να περάσουμε εκείνες τις τροπολογίες που είναι απολύτως αναγκαίες. Σε σχέση, λοιπόν, με την τροπολογία που έχουμε καταθέσει με γενικό αριθμό 2225 και ειδικό 239, βάζουμε μία τροπολογία που αφορά το Κτηματολόγιο και σε αυτήν θέλω να σταθώ. Η τροπολογία αυτή περιορίστηκε δηλαδή από όλα τα άλλα θέματα που θέλουμε να ρυθμίσουμε σε τρία ζητήματα. Το ένα ζήτημα αφορά τις αλλαγές στον ετήσιο προϋπολογισμό που αλλάζουν τα κονδύλια και πάνε από τον έναν κωδικό στον άλλο. Αυτό που κάνουμε, λοιπόν, είναι να μπορούν αυτές οι αλλαγές να γίνονται από το ίδιο το Κτηματολόγιο και να μειώσουμε την γραφειοκρατία. Πρόκειται για ένα καθαρά λειτουργικό ζήτημα του Κτηματολογίου και δεν μπορεί κανείς να μας πει ότι γίνεται κάποια πονηριά γιατί δίνουμε στο Κτηματολόγιο τη δυνατότητα να μειώσει τη γραφειοκρατία, κάτι που αποτελεί αίτημα όλων των Ελλήνων. Το δεύτερο σημείο είναι να μπορούν να πληρώνονται, που δεν είχε προβλεφθεί, τα πρόσωπα που μετακινούνται στην περιφέρεια. Έχουμε πολλές εκκρεμότητες. Ή δεν μπορούν να πάνε καθόλου ή δεν μπορούν να πληρωθούν. Το Κτηματολόγιο πρέπει να προχωρήσει, πρέπει να κάνουμε αυτοψία στην περιφέρεια. Είναι αδύνατον πλέον να μην έχουμε τον τρόπο στον χρόνο αυτόν που θα λειτουργούμε και μέχρι να δημιουργηθεί καινούρια κυβέρνηση κ.λπ. να λύσουμε αυτό το πρόβλημα. Το τρίτο είναι η μεταφορά αρμοδιοτήτων και το Κτηματολόγιο. Επίσης, οι αρμοδιότητες αυτές προβλέπονταν και τις είχε ο ΟΚΧΕ, ο Οργανισμός Κτηματολογίου Χαρτογραφήσεως της Ελλάδας και με αυτές επίλυε επιμέρους τεχνικά ζητήματα. Αυτές τις αρμοδιότητες τις δίνουμε από τον Υπουργό στο Κτηματολόγιο. Πώς έγινε αυτό; Έρχονταν στο Υπουργείο, σε εμένα, και μου ζητούσαν υπουργικές αποφάσεις, να διορθώσω σφάλματα μεταξύ οικοπέδων, επειδή υπήρχε μια διαφορά στα τετραγωνικά μέτρα. Μα, είναι δυνατόν κάθε περίπτωση να έρχεται στο Υπουργείο; Πού ξέρει ο Υπουργός τα τετραγωνικά μέτρα ή να ελέγξει τοπογραφικά διαγράμματα; Αυτές είναι εργασίες που πρέπει να λύνονται μέσα στο Κτηματολόγιο. Τέτοια τρία μικρά ζητήματα λύνουμε με αυτή την τροπολογία και νομίζω ότι θα έπρεπε να κατανοηθεί και να ψηφιστεί από όλους. Δεν κατανοώ αυτό το πρόβλημα της καχυποψίας, ότι πάμε να κάνουμε και κάτι πονηρό. Πάμε να λύσουμε προβλήματα του ελληνικού λαού. Επίσης, έχει φέρει μία τροπολογία και η κ. Κοζομπόλη. Κυρία Κοζομπόλη, καταλαβαίνω το πρόβλημά σας. Δεν ξέρω τώρα τι θα αποφασίσει ο κ. Φάμελλος που εισηγήθηκε το νομοσχέδιο. Υπάρχουν εκκρεμότητες από το παρελθόν όπου λήγει η προθεσμία τους και αν δεν κάνουμε μία παράταση ενός έτους, αυτά τα ακίνητα περνάνε στο ελληνικό δημόσιο. Τη θεωρώ πολύ σημαντική ως βουλευτική τροπολογία. Μάλιστα, από όλες όσες έχω διαβάσει, τη θεωρώ την πιο αναγκαία για να μην χαθούν περιουσίες και περιέλθουν στο ελληνικό δημόσιο. Το ελληνικό δημόσιο δεν χρειάζεται τα χωράφια στα χωριά. Πρέπει να βρούμε τον τρόπο να δώσουμε την παράταση. Επομένως, θα έλεγα, κατ' εξαίρεση, κύριε Αναπληρωτή Υπουργέ, συνάδελφε Υπουργέ, σε αυτή την τροπολογία που έφερε η κ. Κοζομπόλη, που είναι πολύ σημαντικό ζήτημα και αφορά Έλληνες πολίτες, αγρότες, να κάνουμε μία εξαίρεση. Ευχαριστώ πολύ.
Ευχαριστούμε, κύριε Υπουργέ.
Κύριε Πρόεδρε, επειδή έγινε μία αναφορά, μου επιτρέπετε να συμπληρώσω κάτι;
Τον λόγο έχει τώρα η κ. Κοζομπόλη και ακολουθεί η κ. Θεοπεφτάτου.
Κύριε Πρόεδρε, θέλω να εξηγήσω για τη συγκεκριμένη τροπολογία ότι δεν είναι μόνο ότι θα χαθούν περιουσίες επειδή ισχύει το τεκμήριο του ελληνικού δημοσίου όταν περάσει η προθεσμία για τη διόρθωση των πρώτων εγγραφών στο Κτηματολόγιο, αλλά είναι και το ελληνικό δημόσιο που μέχρι σήμερα δεν έχει διεκδικήσει την περιουσία του, είναι δηλαδή αίτημα και των κτηματολογικών υπηρεσιών σε όλη την Ελλάδα. Επομένως, η παράταση για ένα έτος, η οποία σε άλλες πόλεις της χώρας μας λήγει τον Ιούλιο και σε άλλες πόλεις τον Αύγουστο, νομίζω ότι είναι επιβεβλημένη και για τις περιουσίες των ιδιωτών, αλλά και για τις περιουσίες του ελληνικού δημοσίου. Ευχαριστώ.
Κυρία Θεοπεφτάτου, έχετε τον λόγο.
Κύριε Πρόεδρε, όσοι έχουν τροπολογία θα μιλήσουν;
Σύμφωνα με τον Κανονισμό, επειδή έχουν κατατεθεί και τροπολογίες, μπορούν να λάβουν τον λόγο όσοι Βουλευτές επιθυμούν και επί των τροπολογιών για πέντε λεπτά.
Με κάρτα στην ομιλία τους δεν το κάνουν αυτό;
Εμείς ερωτήσεις στους Υπουργούς πότε θα κάνουμε, κύριε Πρόεδρε;
Οι ερωτήσεις θα γίνουν τώρα. Μάλιστα, αυτοί που θέλουν να ρωτήσουν προηγούνται. Όσοι θέλετε, μπορείτε να κάνετε ερωτήσεις και να λάβετε απαντήσεις. Κυρία Λυμπεράκη, θα λάβετε τον λόγο μετά, όπως και εσείς, κυρία Βαγιωνάκη. Ορίστε, κυρία Θεοπεφτάτου, έχετε τον λόγο.
Μία σύντομη παρέμβαση θα ήθελα να κάνω επάνω στην άποψη να μη γίνουν δεκτές οι βουλευτικές τροπολογίες. Θέλω να πω ότι όσο λειτουργεί το κοινοβουλευτικό έργο και είναι ανοικτή η Βουλή - διότι δεν κατανοώ γιατί δεν πρέπει να είναι ανοικτή η Βουλή αυτή την εβδομάδα - νομίζω ότι έχουν δικαίωμα, αν όχι υποχρέωση, οι Βουλευτές να καταθέτουν τις προτάσεις τους στην Κυβέρνηση. Δεν μπορεί να λέμε ότι συλλήβδην δεν θα γίνουν δεκτές οι τροπολογίες των Βουλευτών και ότι θα γίνουν δεκτές μόνο των Υπουργών. Παράκληση να δούμε αυτές που είναι επεξεργασμένες, διότι είναι σε σωστή κατεύθυνση και δεν είναι ρουσφετολογικές, ούτε φωτογραφικές. Παράκληση να ιδωθούν σωστά! Θα τοποθετηθώ μετά και στην ομιλία μου αναλυτικά και επί της ουσίας αυτών που έχω καταθέσει. Όμως, επειδή έχει γίνει μεγάλη συζήτηση και στα Μέσα, νομίζω ότι όσο είναι σε εξέλιξη το κοινοβουλευτικό έργο είναι δημοκρατικό δικαίωμα και υποχρέωση των Βουλευτών να καταθέτουν τις προτάσεις τους. Ευχαριστώ.
Να προηγηθούν όσοι έχουν ερωτήσεις και μετά να γίνουν οι τοποθετήσεις.
Εμείς να τοποθετηθούμε μετά συνολικά, κύριε Πρόεδρε.
Η κ. Λυμπεράκη έχει τον λόγο.
Κατ' αρχάς, ακούγοντας το είδος των τροπολογιών - καταλαβαίνω και την επικαιρότητα και την πίεση - ειλικρινά σταυροκοπιέμαι και λέω πώς δεν χρεοκοπήσαμε νωρίτερα σε αυτή τη χώρα, αφού και για το πού θα είναι ο δημόσιος υπάλληλος πρέπει να αποφασίσει η Βουλή, επειδή κανείς ενδιάμεσα σε όλη την ιεραρχία δεν μπορεί να πάρει μια απόφαση. Αυτό είναι κάτι που απλώς ήθελα να μοιραστώ μαζί σας. Θα ήθελα, όμως, από τους Υπουργούς και τις Υπουργούς που μας φέρνουν τροπολογίες - γιατί, όπως είπα, σε ό,τι αφορά τις βουλευτικές, έχουν δικαίωμα να τις κάνουν, αλλά θα ήθελα να μη μπούμε σε αυτήν τη διαδικασία - να μου απαντήσουν σε μία ερώτηση. Η ερώτηση αφορά το ποιες από τις τροπολογίες, κυρίες και κύριοι Υπουργοί, σχετίζονται με κενά που έχουν δημιουργηθεί επειδή προκηρύχθηκαν εκλογές - και αυτό το καταλαβαίνω απολύτως - και ποιες από αυτές είναι τα συνήθη κενά. Ας πούμε τώρα, αυτή την εποχή, θα παίρναμε μια απόφαση για τις καθαρίστριες του Αυγούστου. Ποιες είναι που δικαιολογούν - επιτρέψτε να σας ρωτήσω - τις ιδιαίτερες συνθήκες της προεκλογικής περιόδου; Θέλω να το γνωρίζουμε, για να δούμε τι θα κάνουμε και εμείς. Ευχαριστώ.
Ευχαριστούμε την κ. Λυμπεράκη. Η κ. Βαγιωνάκη έχει τον λόγο.
Και εγώ ήθελα να συμφωνήσω, αλλά με κάλυψε η κ. Θεοπεφτάτου ότι οι Βουλευτές, αφού είναι ανοιχτή η Βουλή - και πρέπει να είναι ανοιχτή η Βουλή - έχουν το δικαίωμα, όπως σε όλες τις άλλες περιπτώσεις, να καταθέτουν προτάσεις και να έχουν και τροπολογίες. Και νομίζω ότι αυτό πρέπει να είναι αποδεκτό από τη μεριά και της Κυβέρνησης. Αυτό είναι δημοκρατικό καθήκον, κατά τη γνώμη μου.
Ευχαριστούμε την κ. Βαγιωνάκη. Να δούμε λίγο, κυρίες και κύριοι συνάδελφοι, πώς θα προχωρήσουμε. Προτείνω όσοι έχουν καταθέσει βουλευτικές τροπολογίες και θέλουν να τις υποστηρίξουν, να το κάνουν τώρα. Στο τέλος θα δοθεί ο λόγος στους Υπουργούς και τις Υπουργούς να απαντήσουν τι κάνουν δεκτό ή όχι, όπως έχουν το δικαίωμα, και να ολοκληρώσουμε. Επομένως όσοι θέλετε, μπορείτε να πάρετε τον λόγο. Ο κ. Σιμορέλης έχει τον λόγο.
Κύριε Πρόεδρε, συμφωνώ απόλυτα με αυτά που ειπώθηκαν πριν από λίγο, αλλά πολλοί από εμάς γνωρίζαμε από χθες ότι δεν θα γίνουν δεκτές οι βουλευτικές τροπολογίες. Τώρα γεννάται ένα θέμα εδώ. Εγώ δεν έχω κανένα ζήτημα οι Βουλευτές που είναι έτοιμοι να βάλουν τις τροπολογίες, αλλά γεννάται και ένα άλλο θέμα, ότι από χθες γνωρίζαμε πως δεν θα γινόντουσαν δεκτές οι βουλευτικές τροπολογίες.
Ευχαριστούμε τον κ. Σιμορέλη. Ο κ. Καματερός έχει τον λόγο.
Κύριε Πρόεδρε, έχουμε καταθέσει δύο τροπολογίες. Ας κρίνουν οι κύριοι Υπουργοί, δεν είναι φωτογραφικές, εξυπηρετούν το κοινωνικό σύνολο. Η μία αφορά στα μικρά υδατορέματα, για τα οποία όταν βρίσκονται σε αρχαιολογικό χώρο - όπως προβλέπει ο νόμος που ψηφίστηκε το 2014- για τον καθορισμό των ορίων τους απαιτείται προεδρικό διάταγμα. Δηλαδή και για ένα χαντάκι είκοσι πόντων, αν υπάρχει πλησίον του οικοπέδου, θα πρέπει να βγει προεδρικό διάταγμα για την οριοθέτησή του. Έχουμε, λοιπόν, μία πρόταση αυτά τα μικρά υδατορέματα να εξαιρούνται της έκδοσης προεδρικού διατάγματος. Κατά τα άλλα, να ακολουθείται όλη η διαδικασία που προβλέπεται από τη νομοθεσία. Η δεύτερη είναι για όλη τη Δωδεκάνησο. Στη Δωδεκάνησο ισχύει Κτηματολόγιο, κάτι που έχουμε ξανασυζητήσει εδώ. Την είχαν δεχθεί οι Υπουργοί και είπαν ότι έπρεπε να την επεξεργαστούμε για να τη φέρουμε σε ένα νομοσχέδιο. Είναι επεξεργασμένη και λύνει το εξής πρόβλημα. Από ό,τι ξέρετε, στη Δωδεκάνησο, στα νησιά Ρόδο, Κω και σε τμήμα της Λέρου, λειτουργεί Κτηματολόγιο. Όμως, με έναν κτηματολογικό κανονισμό που έχουν βγάλει οι Ιταλοί καθορίζει μια δωδεκάμετρη λωρίδα για τον καθορισμό της γραμμής του αιγιαλού και της παραλίας και καλά κάνει, γιατί προστατεύει ακόμα περισσότερο το περιβάλλον από τις άλλες περιοχές της χώρας. Είμαστε ευτυχείς που έχουμε αυτόν τον περιορισμό, αλλά μετά την ψήφιση του τελευταίου νομοσχεδίου, το οποίο αυστηροποιεί τους όρους στην παραλία - και καλά κάνει - χάνονται ιδιοκτησίες νόμιμες, που είναι καταγεγραμμένες στο Κτηματολόγιο, που είναι και πριν από το 1948, δηλαδή πριν από την απελευθέρωση. Τελειώνοντας, θα σας πω ένα παράδειγμα. Υπάρχουν πέτρινα σπίτια, τα οποία βρίσκονται μέσα σ' αυτήν τη δωδεκάμετρη λωρίδα, που τώρα πια όχι μόνο βγαίνουν παράνομα, αλλά χάνουν και την ιδιοκτησία τους. Έχουμε τέτοια μοναστηριακά, αλλά έχουμε και ιδιοκτησίες. Αυτή η ρύθμιση που προτείνουμε εξαιρεί αυτά τα νόμιμα παλιά κτίσματα απ' αυτήν εδώ την απαίτηση, από το να προστεθούν δώδεκα μέτρα για τον καθορισμό της γραμμής αιγιαλού και παραλίας. Εάν αυτά οι συνάδελφοι, που φωνάζουν εδώ, τα κρίνουν φωτογραφικά, τότε τι να πω; Αυτά είναι επεξεργασμένα εδώ και μήνες. Ευχαριστώ.
Ευχαριστούμε. Η κ. Βαγιωνάκη θα μιλήσει τώρα επί της τροπολογίας και στη συνέχεια θα πάρουν τον λόγο ο κ. Μπαλαούρας και η κ. Ιγγλέζη. Κυρία Βαγιωνάκη, έχετε τον λόγο.
Κυρίες και κύριοι συνάδελφοι, η συγκεκριμένη τροπολογία, την οποία προτείνουμε, δεν είναι ούτε πελατειακή ούτε προεκλογική, αλλά αναφέρεται σ' ένα αίτημα που έχει το σύνολο των Οργανισμών Τοπικής Αυτοδιοίκησης των Χανίων. Αναφέρεται στη Διαδημοτική Επιχείρηση ΔΕΔΙΣΑ, η οποία λειτουργεί με μια προγραμματική σύμβαση και στην ουσία θέλουμε να γίνει μια διασαφήνιση επί του ν.4555/2018, που αφορά τους ΦOΔΣΑ. Με βάση τον συγκεκριμένο νόμο, επειδή αυτή η επιχείρηση είναι διαδημοτική, το ίδιο το Ελεγκτικό Συνέδριο δεχόταν ότι στις συναλλαγές ανάμεσα στη ΔΕΔΙΣΑ και στους δήμους δεν θα υπάρχει ΦΠΑ. Γι' αυτό και στο παρελθόν, όταν πήγε ένας δήμος να πληρώσει, το Ελεγκτικό Συνέδριο του είπε να πάρει πίσω τα χρήματα. Τώρα, λοιπόν, η ΔΟΥ, εν ονόματι του ότι είναι ανώνυμη εταιρεία η συγκεκριμένη διαδημοτική επιχείρηση, ζητά να μπει ΦΠΑ, πράγμα που θα οδηγήσει σε οικονομικό στραγγαλισμό της συγκεκριμένης επιχείρησης. Γι' αυτόν τον λόγο ζητάμε να προστεθεί στον ν.4555/2018 πρόταση που να διασαφηνίζει το συγκεκριμένο καθεστώς και λέμε ότι οι προγραμματικές συμβάσεις που συνάπτουν οι ΦOΔΣΑ με δήμο - μέλος τους ή την περιφέρεια, στην οποία ανήκουν, να μην υπόκεινται σε ΦΠΑ. Μάλιστα, ζητάμε η διάταξη του παραπάνω εδαφίου να εφαρμόζεται για προγραμματικές συμβάσεις που έχουν συναφθεί από τις 19-7-2018, διότι η ΔΟΥ απ' αυτό το χρονικό διάστημα ζητά τα συγκεκριμένα χρήματα. Ευχαριστώ.
Ευχαριστούμε την κ. Βαγιωνάκη. Πριν προχωρήσουμε, θέλω να κάνω μια ανακοίνωση προς το Σώμα. Η Υπουργός Πολιτισμού και Αθλητισμού, ο Αντιπρόεδρος της Κυβέρνησης - Υπουργός Οικονομίας και Ανάπτυξης, οι Υπουργοί Παιδείας, Έρευνας και Θρησκευμάτων, Οικονομικών, ο Αναπληρωτής Υπουργός Οικονομικών, καθώς και ο Υφυπουργός Οικονομίας και Ανάπτυξης κατέθεσαν σήμερα 5-6-2019 σχέδιο νόμου: «Ενσωμάτωση της Οδηγίας (ΕΕ) 2017/1564 του Ευρωπαϊκού Κοινοβουλίου και του Συμβουλίου της 13ης Σεπτεμβρίου 2017 σχετικά με ορισμένες επιτρεπόμενες χρήσεις ορισμένων προστατευόμενων έργων και άλλων αντικειμένων προστασίας δυνάμει δικαιωμάτων πνευματικής ιδιοκτησίας και συγγενικών δικαιωμάτων προς όφελος των τυφλών, των αμβλυώπων και των ατόμων με άλλα προβλήματα ανάγνωσης εντύπων και για την τροποποίηση της Οδηγίας 2001/29/ΕΚ για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας». Παραπέμπεται στην αρμόδια Διαρκή Επιτροπή. Ο κ. Μπαλαούρας έχει τον λόγο.
Κύριε Πρόεδρε, όπως και εσείς πολύ καλά ξέρετε, οι Βουλευτές του ΣΥΡΙΖΑ έχουμε μια διαδικασία, όπου τις τροπολογίες που έχουμε υπ' όψιν μας να υποβάλουμε τις πάμε στα θεσμικά μας όργανα. Πέραν του αρμοδίου Υπουργού, έχουμε και την κοινοβουλευτική διαδικασία. Σήμερα, λοιπόν, εξεπλάγησαν όλοι - και το ακούσατε, κύριε Φάμελλε - γιατί έχετε μία θέση, η οποία ανατρέπει τη δική μας κοινοβουλευτική διαδικασία. Πολλοί συνάδελφοί μας μίλησαν για αυτό. Δεν θεωρείται σώφρον αυτό που έγινε προηγουμένως. Ακόμη και ο Υφυπουργός Περιβάλλοντος τόνισε μερικές αναγκαιότητες. Θέλω να πω, λοιπόν, ότι υπάρχουν αναγκαιότητες, τις οποίες έχουμε εντοπίσει. Αυτή είναι η δουλειά των Βουλευτών, κύριε Φάμελλε. Ήσασταν και είστε Βουλευτής. Οι Βουλευτές εντοπίζουν τα προβλήματα που υπάρχουν στην κοινωνία. Παρ' όλο, λοιπόν, που θα γίνουν εκτάκτως οι εκλογές, τα προβλήματα υπάρχουν. Δεν σβήνονται, αλλά μεγεθύνονται. Σας μίλησαν γι' αυτά διάφοροι. Εγώ θα σας πω δύο παραδείγματα: Το ένα έχει τίτλο: «Κάλυψη λειτουργικών αναγκών». Το Κέντρο Εκπαιδευτικής Συμβουλευτικής Υποστήριξης, το ΚΕΣΥ λέει πολύ απλά - τα λέω πολύ συνοπτικά - ότι οι άνθρωποι αυτοί θα βοηθούν, θα ασκούν παράλληλα καθήκοντα σε αναπήρους. Δηλαδή πάμε σε ένα σχολείο και λειτουργούμε το σχολείο με τις δυνατότητες που έχει ο κάθε καθηγητής και δάσκαλος κ.τ.λ.. Παράλληλα, όμως, ένα παιδί έχει προβλήματα. Αυτό το παιδί το παίρνουμε και το βοηθάμε στη ζωή του. Γιατί είναι παράλογο, λοιπόν, και να μη το δεχθείτε; Είναι τελείως παράλογη η θέση την οποία μεταφέρατε εσείς. Μια δεύτερη τροπολογία αφορά το εξής: Υπάρχουν εργαζόμενοι, οι οποίοι ήταν στα έμμισθα υποθηκοφυλακεία της χώρας και παρείχαν υπηρεσίες ως υποθηκοφύλακες. Όταν, όμως, τελείωσαν οι παχιές αγελάδες παράτησαν τα υποθηκοφυλακεία στο έλεος. Εμείς είχαμε πάρα πολλά προβλήματα στην Ηλεία. Υπήρχαν, όμως και πάρα πολλά προβλήματα σε άλλες πόλεις και κωμοπόλεις της χώρας. Παράτησαν τα υποθηκοφυλακεία σωρηδόν. Αυτοί οι άνθρωποι, λοιπόν, που έμειναν και επί τρία περίπου χρόνια δεν πληρώνονταν καθόλου, έβγαζαν όλη τη δουλειά στο κοινωνικό σύνολο. Μάλιστα, το Νομικό Συμβούλιο του Κράτους είπε ότι πρέπει να αποζημιωθούν αυτοί οι άνθρωποι και ταυτόχρονα, να καλυφθούν τα ασφαλιστικά τους δικαιώματα. Έτσι, το κράτος πλήρωνε ασφαλιστικά δικαιώματα. Δεν είχε πληρώσει μέχρι τώρα, όμως, κάποιες αποζημιώσεις αυτών των ανθρώπων. Πού είναι το παράλογο, κύριε Φάμελλε και κυρίες και κύριοι συνάδελφοι της Αντιπολίτευσης; Είναι πράγματα, λοιπόν, που έπρεπε να γίνουν. Συμφωνώ μαζί σας ότι έπρεπε να είχαν γίνει νωρίτερα. Ήρθε, όμως, η ξαφνική διαδικασία για προσφυγή στις εκλογές. Επομένως πρέπει να λυθούν αυτά τα ζητήματα. Είναι πολύ απλό, κύριε Φάμελλε. Απορώ πραγματικά πώς σκέφτηκαν έτσι αυτοί που έδωσαν την εντολή.
Ευχαριστούμε πολύ. Τον λόγο έχει ο κ. Μαυρωτάς.
Ευχαριστώ, κύριε Πρόεδρε. Παίρνω τον λόγο για πολύ λίγο. Δεν έχω καταθέσει κάποια τροπολογία. Με αυτά που έχω ακούσει, όμως, θα ξεχάσουμε και αυτά που ξέρουμε. Οι βουλευτικές τροπολογίες, αγαπητοί συνάδελφοι, έχουν και κάποιες διαδικασίες. Υπάρχει ένας Κανονισμός της Βουλής που λέει ότι δεν δέχεται εκπρόθεσμες και άσχετες τροπολογίες. Θα μου πείτε ότι δεν το έχουμε εφαρμόσει ποτέ. Μην κακομάθουμε, όμως, τόσο πολύ και τις τελευταίες ημέρες που είναι ανοικτή η Βουλή φέρουμε δεκαπέντε βουλευτικές τροπολογίες και να έχουμε την απαίτηση από το Υπουργικό Συμβούλιο να τις κάνει δεκτές. Αυτό ήθελα να πω. Νομίζω ότι αυτό είναι και το νόημα σε αυτό που είπε και η κ. Λυμπεράκη. Εντάξει, μια - δυο υπουργικές τροπολογίες να τις δεχτούμε για τη συνέχεια του κράτους κ.λπ.. Δεν μπορούμε, όμως, να θυμηθούμε όλοι τις τροπολογίες που είχαμε κατά νου να φέρουμε και να τις φέρνουμε τώρα και να θέλουμε να τις κάνει δεκτές και ο Υπουργός. Ήμαρτον!
Ευχαριστούμε. Ο κύριος Υπουργός έχει τον λόγο.
Έχει τελειώσει η διαδικασία;
Όχι, δεν έχει τελειώσει, κύριε Υπουργέ.
Εννοώ από τις τροπολογίες για να απαντήσω στο θέμα αυτό και στις τροπολογίες που έγιναν…
Όχι, δεν έχει τελειώσει ακόμη.
Δεν έχει τελειώσει! Βάλαμε θέματα. Είμαστε Βουλευτές και πρέπει να απαντήσετε.
Επιτρέψτε μου, κύριε Πρόεδρε, παρ' ότι είναι δική σας ευθύνη αυτή. Ρώτησα τον Πρόεδρο εάν έχουν τελειώσει οι Βουλευτές με τις προτάσεις τροπολογιών για να απαντήσω. Αυτή η διαδικασία των τοποθετήσεων τελείωσε ή όχι, για να απαντήσω;
Όχι.
Το είπα επειδή δεν είδα να σηκώνεται κάποιο χέρι. Ωραία, περιμένω.
Η κ. Ιγγλέζη έχει τον λόγο.
Ευχαριστώ, κύριε Πρόεδρε. Εγώ έχω καταθέσει μία τροπολογία η οποία αφορά τη χωροθέτηση δραστηριοτήτων σε γεωργική γη. Πραγματικά επιδιώκει να συμπληρωθεί μία παράλειψη που υπήρξε πάρα πολλά χρόνια, γιατί, όταν έγιναν τα γενικά πολεοδομικά των δήμων ή τα γενικά χωροταξικά, δεν υπήρχε η δραστηριότητα της ζυθοποιίας στην Ελλάδα σε μικρή κλίμακα, δηλαδή υπήρχαν μόνο οι μεγάλες βιομηχανίες ζυθοποιίας. Ξέρουμε πολύ καλά και το βλέπουμε όλοι γύρω μας ότι τελευταία αναπτύσσονται μικρά ζυθοποιεία σε όλη την Ελλάδα, τα οποία δεν μπορούν, όμως, να χωροθετηθούν στις περισσότερες περιοχές της χώρας, διότι δεν προβλέπεται η ζυθοποιία, όχι ότι απαγορεύεται, αλλά δεν προβλέπεται. Άρα η τροπολογία η οποία προτείνω είναι εκεί που προβλέπεται οινοποιία - μία δραστηριότητα που προβλέπεται σχεδόν σε όλες τις περιοχές, γιατί φυσικά υπήρχε το ενδιαφέρον από παλιά, λόγω του γεγονότος ότι η χώρα μας είναι παραγωγός κρασιού - να προβλέπεται και η ζυθοποιία. Νομίζω ότι είναι μια τροπολογία που λύνει το πρόβλημα για πολλούς ανθρώπους, οι οποίοι περιμένουν να πάρουν τις άδειες για να εγκαταστήσουν μία μικρή επιχείρηση που αφορά τον αγροτικό τομέα και θα προσδώσει εισόδημα στους ίδιους τους αγρότες, αλλά και στην περιοχή, έτσι ώστε να λυθεί αυτό το πρόβλημα. Ευχαριστώ πολύ.
Ευχαριστούμε την κ. Ιγγλέζη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δέκα μαθήτριες και μαθητές και ένας εκπαιδευτικός συνοδός από το Δημοτικό Σχολείο Καστελλίου Πεδιάδος. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει τώρα η κ. Καρακώστα και μετά ο κ. Παπαδόπουλος.
Έχω καταθέσει μία βουλευτική τροπολογία, για την οποία, επειδή επιδιώκεται πολλές φορές να πούμε ότι κάνουμε ρουσφέτια, έχω να πω ότι πρόκειται για μία περιοχή που δεν βρίσκεται καν στην εκλογική του περιφέρεια. Επειδή, όμως, ως αρχιτέκτονας και χωροτάκτης ασχολούμαι με αυτά τα θέματα, έπεσε στην αντίληψή μου ότι στη Ζώνη Α΄ του Αιγάλεω η οριοθέτηση που υπάρχει σήμερα είναι πραγματικά κατά περίπτωση, δεν έχει λογική χωροταξίας. Δηλαδή, είχαμε τον δικό μας βιομήχανο; Πηγαίναμε τη γραμμή του ορίου εκεί. Δεν είχαμε; Την πηγαίναμε αλλού. Αυτό συνέβαινε μέχρι σήμερα. Αν πραγματικά θέλουμε να μελετήσουμε αυτές τις ζώνες, κατ' αρχάς, θέλουμε χρόνο μπροστά μας, για να κάνουμε ουσιαστική μελέτη, αλλά ωστόσο νομίμως εκεί εγκαθίστανται και πριν από τους χαρακτηρισμούς και την οριοθέτηση. Είναι δυνατόν σήμερα, μέσα στην κρίση, να επιβαρύνουμε τις βιομηχανίες που υπάρχουν, με μετεγκατάσταση σε πολύ λίγο χρονικό διάστημα και επιπλέον να μην τους δίνουμε τη δυνατότητα ανάπτυξής τους, δηλαδή διορθώσεως, εξέλιξης του μηχανολογικού εξοπλισμού κ.λπ.; Χωρίς, λοιπόν, να θέλουμε να αλλάξουμε οτιδήποτε, θεωρώ ότι ο χρόνος είναι απαραίτητος τόσο γι' αυτές τις βιομηχανίες, όσο και για μας, ως κράτος, για να είμαστε συνεπείς απέναντι στους επενδυτές και να σχεδιάζουμε όχι κατά περίπτωση, αλλά συνολικά. Η τροπολογία αυτή, λοιπόν, δίνει χρόνο σε εμάς και όχι μόνο στους βιοτέχνες ή στις βιομηχανίες, ώστε να προλάβει το κράτος - είτε με μας Κυβέρνηση είτε με κάποιον άλλο - και να μπορέσει πραγματικά να σχεδιάσει ουσιαστικά και όχι κατά περίπτωση. Είναι, δηλαδή, το ακριβώς αντίστροφο από αυτό για το οποίο εμείς κατηγορούμαστε σήμερα όσον αφορά τις τροπολογίες. Ευχαριστώ.
Ευχαριστούμε την κ. Καρακώστα. Ο κ. Παπαδόπουλος από τα Τρίκαλα έχει τον λόγο.
Κύριε Πρόεδρε, αγαπητοί συνάδελφοι, βρισκόμαστε μπροστά σε μία πρωτόγνωρη διαδικασία. Η Κυβέρνηση έχει ανακοινώσει ότι το τέλος του κυβερνητικού έργου θα ήταν στο τέλος της συνταγματικής θητείας της. Όμως, το αποτέλεσμα των εκλογών δημιούργησε μία άλλη κατάσταση. Ο Πρωθυπουργός ήδη είχε ανακοινώσει τις προθέσεις της Κυβέρνησης, αλλά από την πλευρά της Νέας Δημοκρατίας και δυστυχώς και από το Κίνημα Αλλαγής προβάλλεται το εξής περίεργο επιχείρημα: Τελείωσε το κυβερνητικό έργο, τελείωσε η κοινοβουλευτική διαδικασία. Για αυτό πρέπει να κάνουμε μία συζήτηση για το ποια ζητήματα, όσο διαρκεί ακόμη η κοινοβουλευτική διαδικασία, είναι ώριμα για να τα κουβεντιάσουμε επί της ουσίας. Κάνω μια παράκληση στους Υπουργούς. Ας δουν επί της ουσίας τα ζητήματα. Δεν είναι δυνατόν να θεωρούμε ότι ώριμο είναι καθετί το οποίο σκέφτονται οι Υπουργοί και μη ώριμο είναι καθετί το οποίο προτείνεται από Βουλευτές. Κάνω και μια παράκληση προς τους εκπροσώπους του Ποταμιού. Αγαπητοί συνάδελφοι, εφόσον σέβεστε - και το κάνετε έμπρακτα - την κοινοβουλευτική διαδικασία, τοποθετηθείτε επί της ουσίας. Ποιες νομίζετε ότι είναι οι τροπολογίες, οι οποίες συνάδουν με την επίλυση από τη Βουλή ώριμων ζητημάτων, που πρέπει να τα λύσουμε μέχρι να προκηρυχθούν οι εκλογές; Αυτή την έκκληση κάνω και νομίζω ότι μπαίνω επί της ουσίας στα ζητήματα που έχουμε μπροστά μας σήμερα, αύριο και την Παρασκευή. Ευχαριστώ.
Ευχαριστούμε τον κ. Παπαδόπουλο. Ο κ. Παπαφιλίππου έχει τον λόγο και η κ. Θεοπεφτάτου μετά. Κύριε Παπαφιλίππου, έχετε τον λόγο.
Αναφέρομαι στην τροπολογία με γενικό αριθμό 2222 και ειδικό 236. Αφορά σε πολεοδομικές ρυθμίσεις και συγκεκριμένα στην τροποποίηση και προσθήκη κάποιου εδαφίου δύο διατάξεων του ΓΟΚ, του Γενικού Οικοδομικού Κανονισμού. Ρυθμίζονται με την τροπολογία αυτή επείγοντα ζητήματα, που, αν επιλυθούν με τον τρόπο που προτείνεται, θα δώσουν αναπτυξιακή προοπτική στη χώρα μας. Ειδικότερα, η μία από αυτές αναφέρεται σε κτήρια, που, κατά το γενικό ρυμοτομικό σχέδιο, προβλέπεται η διάνοιξη στοάς, αλλά δεν έχει διανοιχθεί μέχρι σήμερα με το ισχύον νομικό καθεστώς. Κατ' εξαίρεση για τα κτήρια αυτά προβλέπονται κάποιες εργασίες, καθώς, επίσης, και αλλαγή χρήσης. Με την τροπολογία αυτή διασαφηνίζονται οι εργασίες που μπορούν να εκτελεστούν και οι οποίες είναι απολύτως αναγκαίες για την εξυπηρέτηση της χρήσης που θα επιλεγεί και που θα είναι συμβατή με το γενικό ρυμοτομικό σχέδιο. Και η άλλη είναι, επίσης, πάρα πολύ σημαντική, γιατί αφορά σε κτήρια που έχουν κηρυχθεί νεότερα μνημεία και επιτρέπεται με απόφαση του Υπουργού Πολιτισμού η χρήση τους ως ξενοδοχείων, ως κτηρίων, δηλαδή, προσωρινής διαμονής. Είναι πάρα πολλά αυτά τα κτήρια και κινδυνεύουν με απαξίωση, με κατάρρευση, σε βάρος της πολιτισμικής μας κληρονομιάς. Εδώ επίσης προβλέπεται η προσθήκη ενός εδαφίου, σύμφωνα με το οποίο δεν θα υπολογίζονται στον συντελεστή δόμησης κάποιοι χώροι που είναι απαραίτητοι για να εξυπηρετήσουν τη χρήση, την οποία προανέφερα και όταν χωροθετούνται στο υπόγειο. Σε αυτά τα ζητήματα αφορά η τροπολογία και είναι επιτακτική ανάγκη - επιμένω ότι δεν εξυπηρετούνται ούτε μικροσυμφέροντα ούτε είναι ρουσφετολογικές - εν όψει και της θερινής περιόδου να ρυθμιστούν.
Ευχαριστούμε. Η κ. Θεοπεφτάτου έχει τον λόγο.
Ευχαριστώ, κύριε Πρόεδρε. Η πρώτη τροπολογία είναι η μη προβολή δικαιωμάτων κυριότητας από το δημόσιο συνολικά στα Ιόνια Νησιά. Υπάρχει ένα ιδιότυπο καθεστώς και αυτή τη στιγμή είναι αυτονόητο το νόημα αυτής της τροπολογίας. Έχουν εκδοθεί τέσσερις αποφάσεις του Ανώτατου Δικαστηρίου του Αρείου Πάγου και γι' αυτό είναι αυτονόητη. Και, βεβαίως, το αποτέλεσμα είναι να ταλαιπωρούνται οι πολίτες πέντε, επτά και δέκα χρόνια, για να αποδείξουν ότι η δασική έκταση, το δάσος είναι ιδιωτικό. Η άλλη είναι και αυτή αυτονόητη. Γίνεται μια τροποποίηση, διόρθωση δηλαδή λάθους, κατά τη γνώμη μου, στους όρους δόμησης παραδοσιακών οικισμών. Δηλαδή, έχει επιβληθεί ύψος ενάμισι και 30% κλίση στέγης, που τεχνικά είναι αδύνατο να κατασκευαστεί. Είναι λειτουργικά λάθος. Το λένε και μάστορες και μηχανικοί. Είναι λάθος αυτό και πρέπει να αλλάξει. Είναι τελείως αυτονόητο. Το άλλο είναι η κατάργηση μιας παραγράφου που ήταν εμπόδιο για να αρθεί η ρυμοτομική απαλλοτρίωση ή δέσμευση ακινήτου μετά από δεκαπέντε χρόνια, που κανένας δήμος δεν έχει αναλάβει τόσα χρόνια ευθύνη να μην έχει δεσμευμένη την ιδιοκτησία. Oι άλλες δύο είναι ρυθμίσεις για τους σεισμόπληκτους, που έχουμε και στην Κεφαλλονιά, αλλά και στη Φωκίδα και στη Φθιώτιδα. Νομίζω ότι το νόημά τους είναι αφ' ενός αυτονόητο και αφ' ετέρου να σημειώσω, κύριε Μαυρωτά, ότι εχθές στη Διάσκεψη των Προέδρων γνωστοποιήθηκε το πρόγραμμα αυτής της εβδομάδας. Αυτές οι τροπολογίες ήταν να κατατεθούν στο επόμενο νομοσχέδιο του Υπουργείου Περιβάλλοντος για τις οικιστικές πυκνώσεις, που δυστυχώς απλώς κατατέθηκε και δεν θα πάει στις επιτροπές και στην Ολομέλεια. Δεν υπάρχει κάποιος άλλος λόγος. Γι' αυτόν τον λόγο τις έχω καταθέσει από εχθές. Ευχαριστώ πολύ.
Κύριε Πρόεδρε, θα ήθελα τον λόγο για μισό λεπτό.
Ορίστε, κύριε Παπαφιλίππου, έχετε τον λόγο.
Εγώ θα ήθελα να υπενθυμίσω στον κ. Φάμελλο ότι αυτή η τροπολογία ήταν ενσωματωμένη στο νομοσχέδιο για τις οικιστικές πυκνώσεις, που επρόκειτο να κατατεθεί, το οποίο δυστυχώς, λόγω της επίσπευσης των εκλογών, δεν κατατέθηκε.
Απ' ό,τι βλέπω δεν υπάρχουν άλλοι ομιλητές. Τον λόγο είχε ζητήσει ο κ. Σταθάκης, Υπουργός Ανάπτυξης, ακολουθούν η κ. Ξενογιαννακοπούλου και θα κλείσει ο κ. Φάμελλος. Κύριε Σταθάκη, έχετε τον λόγο.
Κατ' αρχάς να διευκρινίσω ότι οι περισσότερες διατάξεις που συζητιούνται, υπάρχουν στο νομοσχέδιο που είχε κατατεθεί από την πλευρά του Υπουργείου Περιβάλλοντος και Ενέργειας και αφορούν τρεις τομείς: χωροταξία, περιβάλλον και ενέργεια. Οι περισσότερες, επαναλαμβάνω, υπάρχουν στο σώμα του νομοσχεδίου. Μπήκε μια διαδικασία, η οποία είχε και το στοιχείο του χρόνου, το οποίο είναι σημαντικό. Υπό αυτό το πρίσμα έγιναν κάποιες επιλογές. Έχετε στα χέρια σας τις δύο πολεοδομικές ρυθμίσεις, που κατατίθενται ως υπουργική τροπολογία. Η μία αφορά το κατεπείγον θέμα της μετεγκατάστασης του Ελληνικού Κέντρου Θαλασσίων Ερευνών από το Ελληνικό στον χώρο που έχει το ΕΛΚΕΘΑ στον Άγιο Κοσμά, σε οικόπεδο ιδιοκτησίας του στην Ανάβυσσο του Νομού Αττικής. Άρα τη ρύθμιση αυτή για τη μετεγκατάσταση που είναι κατεπείγουσα για να απελευθερωθεί το Ελληνικό, την κρατάω. Αποσύρω την άλλη διάταξη, που είναι επίσης ώριμη με έγκριση και μετά από μακρά περίοδο από το ΣτΕ. Είναι το πρώτο άρθρο της τροπολογίας, το οποίο μπορεί να επανέλθει, παρά την ωριμότητά του και την ευρύτερη συναίνεση που έχει, μιας και επιλύει σοβαρά προβλήματα. Θεωρώ, όμως, ότι πρέπει να περάσει το κατεπείγον του ΕΛΚΕΘΑ. Ευχαριστώ.
Τον λόγο έχει η κ. Ξενογιαννακοπούλου, Υπουργός Διοικητικής Ανασυγκρότησης.
Ευχαριστώ πολύ, κύριε Πρόεδρε. Κυρίες και κύριοι Βουλευτές, θα ήθελα να απαντήσω στις ερωτήσεις που ετέθησαν για τις δύο τροπολογίες που έχουμε καταθέσει από κοινού με τον συνάδελφο Υπουργό Εσωτερικών, τον κ. Χαρίτση. Επίσης, να ευχαριστήσω την κ. Λυμπεράκη για την πολύ εποικοδομητική και κοινοβουλευτική τοποθέτησή της. Οφείλω βέβαια να δώσω επιπλέον διευκρινίσεις στα ζητήματα που ετέθησαν. Η πρώτη τροπολογία στην οποία αναφέρθηκε αναλυτικά ο Υπουργός Εσωτερικών - ο οποίος είχε μια σημαντική υποχρέωση και δεν είναι αυτή τη στιγμή εδώ - αφορά την «περίφημη», όπως και ο ίδιος είπε, προκήρυξη της 3Κ, δηλαδή την καθαριότητα στους δήμους μέσω ανταποδοτικών τελών. Αυτή την εβδομάδα έχουμε την ανάρτηση των οριστικών πινάκων του ΑΣΕΠ. Θέλω να διευκρινίσω, για να μην υπάρχει και καμμία αβεβαιότητα στο Σώμα, ότι εξαρχής έχει εξαίρεση αυτή η προκήρυξη και από τις βουλευτικές εκλογές, δηλαδή ούτως ή άλλως προχωράει κανονικά. Απλώς η τροπολογία τι κάνει; Από την ώρα της ανάρτησης των οριστικών πινάκων περνάνε κάποιες μέρες μέχρι αυτοί οι άνθρωποι να αναλάβουν - μπορούν βεβαίως με την εξαίρεση που έχει η σχετική νομοθεσία και εν μέσω προκήρυξης εκλογών - υπηρεσία. Υπάρχει ο κίνδυνος, λοιπόν, να υπάρξει ένα κενό στην καθαριότητα των δήμων, καθώς σταματούν αυτόματα οι προσωρινοί εργαζόμενοι στην καθαριότητα. Η διάταξη τι λέει; Ότι παρατείνεται η λειτουργία των προσωρινών, που λειτουργούν ήδη εδώ και έναν χρόνο - είναι θέμα ημερών δηλαδή - μέχρις ότου, σύμφωνα με τους οριστικούς πίνακες, που αναρτώνται αυτή την εβδομάδα, οι μόνιμοι τακτικοί υπάλληλοι των δήμων αναλάβουν υπηρεσία. Παίρνει εξαίρεση από την προκήρυξη των εκλογών. Καλύπτει αυτό το κενό των λίγων ημερών, που τυχαίνει να υπάρχει αυτό το κενό, το νομικό στην ουσία, προκειμένου να μην υπάρξει κανένα πρόβλημα για τους δήμους όλης της χώρας. Είναι καθαρά θέμα δημοσίου συμφέροντος και δημόσιας υγείας. Τώρα, όσον αφορά στη δεύτερη τροπολογία, θα αναφέρω επιγραμματικά τις συγκεκριμένες επιμέρους ρυθμίσεις που είναι για τη συνέχεια της δημόσιας διοίκησης. Η πρώτη είναι, όπως είπα και προηγουμένως, για τις αποσπάσεις που ήδη υπάρχουν από την περίοδο προ της κινητικότητας στους διάφορους φορείς του δημοσίου, οι οποίες λήγουν στις 28 Ιουνίου. Με δεδομένο ότι θα υπάρχει προκήρυξη εκλογών και με δεδομένο ότι ήδη η επιτροπή κινητικότητας, όσον αφορά στις αποσπάσεις και μετατάξεις, εδώ και έναν μήνα δεν λειτουργεί πλέον και δεν θα λειτουργεί καθ' όλη τη διάρκεια της προεκλογικής περιόδου και ενδεχομένως και κάποιο διάστημα, αναλόγως των αποτελεσμάτων, και μετά, και για να μην υπάρξει κενό στις υπηρεσίες που αυτοί οι άνθρωποι προσφέρουν στις δημόσιες υπηρεσίες, εφόσον και οι υπηρεσίες επιθυμούν να ανανεώσουν και οι ίδιοι επιθυμούν να συνεχίσει η απόσπασή τους, δίνουμε τη δυνατότητα μιας παράτασης μέχρι το τέλος του χρόνου, μέχρι 31 Δεκεμβρίου. Όσον αφορά στο δεύτερο θέμα της δεύτερης τροπολογίας, για τις περιπτώσεις εκείνες που ήδη η Κεντρική Επιτροπή Κινητικότητας υπό την προεδρία του Αντιπροέδρου του ΑΣΕΠ, πριν προχωρήσει όλη αυτή η διαδικασία των δημοτικών εκλογών και τώρα των επικείμενων βουλευτικών εκλογών, έχει εγκρίνει ορισμένες περιπτώσεις που είναι κοινωνικού - ανθρωπιστικού περιεχομένου, δηλαδή είναι περιπτώσεις μετατάξεων υγείας, σύμφωνα με τον νόμο - κι έχουν βγει αυτά τα αποτελέσματα ήδη - , καθώς και συνυπηρέτησης δημοσίων υπαλλήλων, οι οποίες «παγώνουν» εφόσον δεν υπάρχει αυτή η διάταξη, για λόγους, λοιπόν, κοινωνικούς και για να μπορεί να ολοκληρωθεί αφού έχει βγει η απόφαση, έρχεται η συγκεκριμένη αυτή δεύτερη διάταξη στην τροπολογία. Η τρίτη διάταξη, την οποία αναφέρω άλλη μία φορά για να μην υπάρχει καμμία αμφιβολία, αφορά τις υπηρεσιακές μεταβολές - αποσπάσεις, μετατάξεις - στους πυρόπληκτους δήμους. Ξέρετε πολύ καλά ότι έχουν κηρυχθεί σε κατάσταση ανάγκης. Μιλάω για τους δήμους της Περιφέρειας Αττικής που από πέρυσι το καλοκαίρι είναι σε κατάσταση ανάγκης. Για να μην υπάρχει οποιαδήποτε ασάφεια γύρω από αποσπάσεις που είναι σε εξέλιξη, υπηρεσιακές μεταβολές, - και αυτό είναι και μετά από αίτημα αυτών των δήμων, γιατί είναι σε μία πορεία ανασυγκρότησης και αναδόμησης - για λόγους σαφήνειας λέμε: καθώς και για τις προσλήψεις των πυρόπληκτων που, σύμφωνα με τον νόμο που έχει επικυρώσει η Βουλή, μπορούν να προσληφθούν και έχουν γίνει ήδη αυτές οι τοποθετήσεις, απλώς να μπορέσουν αυτοί οι άνθρωποι να πάνε στις υπηρεσίες τους και να λειτουργήσουν. Όσον αφορά τους δημοτικούς αστυνομικούς, νομίζω ότι αναφέρθηκα εκτενώς πριν στην αναφορά μου, οι οποίοι ούτως ή άλλως είχαν και εξαίρεση από την προεκλογική περίοδο των δημοτικών εκλογών, δεν είχε προβλεφθεί, όμως, να έχουν εξαίρεση στην τελική φάση από την περίοδο της προκήρυξης εκλογών, καθώς δεν μπορούσαμε να το γνωρίζουμε. Εκεί επαναλαμβάνω ότι ήδη το Υπουργείο Δικαιοσύνης έχει πάρει από τον Μάρτιο, τερματίζοντας τώρα την περίοδο κατάρτισης οι σωφρονιστικοί υπάλληλοι των προσωρινών πινάκων που έχουν αναρτηθεί από το ΑΣΕΠ, και ήδη αναλαμβάνουν σταδιακά στα καταστήματα κράτησης, στις φυλακές της χώρας, ενώ αποδεσμεύονται πλέον σταδιακά από το Υπουργείο Δικαιοσύνης οι δημοτικοί αστυνόμοι προκειμένου να γυρίσουν πίσω στους δήμους, και υπάρχει αυτός ο φόβος, μέχρις ότου οι εν ενεργεία μέχρι το τέλος Αυγούστου δήμαρχοι κάνουν την τυπική διαδικασία προκειμένου αυτοί οι άνθρωποι να τοποθετηθούν πίσω στις δημοτικές υπηρεσίες ως δημοτικοί αστυνόμοι - κάτι που φυσικά και οι δημοτικοί άρχοντες επιθυμούν - να μείνουν «στον αέρα», δηλαδή να έχουν απελευθερωθεί από τις φυλακές, αλλά και να μην μπορούν να παρουσιαστούν στους δήμους της χώρας. Είναι και αυτό θέμα συνέχειας όσον αφορά τη δημόσια διοίκηση, φυσικά και το δημόσιο συμφέρον και την ασφάλεια. Και τέλος, οι διατάξεις για την αξιολόγηση που σας είπα ότι υπήρχαν στην αρχή της διαδικασίας, που πλέον γίνεται πλήρως ηλεκτρονική και η συγκεκριμένη φάση θα ολοκληρωθεί στις 30 Ιουνίου, είναι και μετά από δέσμευση της Κυβέρνησης και αντίστοιχο αίτημα της ΑΔΕΔΥ. Πρόκειται για ρυθμίσεις οι οποίες πλέον είναι ανενεργές και δεν χρειάζονται όσον αφορά τη διαδικασία αξιολόγησης καθώς έχει αποκατασταθεί πλέον πλήρως η συμμετοχή, η εμπιστοσύνη των δημοσίων υπαλλήλων και πολύ περισσότερο, το ηλεκτρονικό σύστημα αξιολόγησης και γι' αυτόν τον λόγο, για την πλήρη ολοκλήρωση αυτής της διαδικασίας, σύμφωνα και με το αίτημα της ΑΔΕΔΥ, προτείνουμε και αυτή τη ρύθμιση. Ελπίζω να ήμουν επεξηγηματική στις παρατηρήσεις σας. Ευχαριστώ πολύ.
Ευχαριστούμε την κυρία Υπουργό. Τον λόγο έχει ο κ. Φάμελλος, ο οποίος περίμενε υπομονετικά στη σειρά του.
Αλίμονο, κύριε Πρόεδρε. Εγώ θα είμαι εδώ για όλη τη συζήτηση και σε οτιδήποτε χρειαστεί μπορεί να ξαναπάρω τον λόγο. Κυρίες και κύριοι Βουλευτές, έχει δημιουργηθεί πράγματι ένα ζήτημα και καλό είναι να το διευκρινίσουμε. Εκτιμώ ότι θα το διευκρινίσουμε απολύτως μέσα στα όρια που μας επιτρέπει η δυνατότητα της συζήτησης στη Βουλή. Είναι καθήκον και δικαίωμα των Βουλευτών να ασκούν το κοινοβουλευτικό έργο και ως προς τον κοινοβουλευτικό έλεγχο και ως προς την κοινοβουλευτική διαδικασία της διατύπωσης τροπολογιών και της ψήφισης των νομοσχεδίων. Κανείς από εμάς δε θα διανοούνταν ποτέ να αμφισβητήσει και το δικαίωμα και το καθήκον των Βουλευτών. Αυτή η διαδικασία προφανώς θα μπορεί να υλοποιείται μέχρι και την τελευταία μέρα που ο Πρόεδρος της Δημοκρατίας θα ανακοινώσει τη διαδικασία των έκτακτων εκλογών. Έχει ήδη ανακοινωθεί από τον Πρωθυπουργό η πρόθεσή του τη Δευτέρα να επισκεφθεί τον Πρόεδρο της Δημοκρατίας και όλοι προφανώς θα περιμένουμε τις τυπικές συνταγματικές και δημοκρατικές διαδικασίες. Ανέφερα στην πρωτομιλία μου - και όχι ως πρόσωπο, αλλά επιτρέψτε μου να σας πω και ως εκπρόσωπος ή εισηγούμενος τις κυρώσεις εκ μέρους της Κυβέρνησης - ότι η στάση της Κυβέρνησης αυτή τη βδομάδα και μέχρι τη διάλυση της Βουλής θα υποστηρίζει τη συνέχεια του κοινοβουλευτικού έργου, θα υποστηρίζει την ολοκλήρωση ρυθμίσεων που ωφελούν την κοινωνία και επεξεργαζόμαστε εδώ και πολύ καιρό. Πράγματι, υπό το πρίσμα τού ότι εμείς είχαμε προγραμματισμό εκλογών τέλη Σεπτέμβρη - αρχές Οκτώβρη, πιθανά κάποια νομοσχέδια δεν έχουν προετοιμαστεί ή δεν πρόλαβαν να συζητηθούν και φυσικά η στάση της Κυβέρνησης την επόμενη εβδομάδα εδώ μέσα στη Βουλή στοχεύει στο να προστατεύσει και την Κυβέρνηση και τη Βουλή. Αυτό το ανέφερα στην εισαγωγική τοποθέτησή μου, γιατί, όπως θα είδατε σήμερα εδώ, δυστυχώς ασκείται μια κακοπροαίρετη κριτική εκ μέρους πολιτικών χώρων και κομμάτων της Αντιπολίτευσης με μοναδικό σκοπό να επηρεαστεί το εκλογικό σώμα. Όμως, μόνο το εκλογικό σώμα θα κρίνει τη συνέχεια ή όχι του έργου της Κυβέρνησης, διότι η κάλπη των ευρωεκλογών δεν έκρινε οποιοδήποτε ζήτημα που αφορά στη συνέχεια της λειτουργίας της Κυβέρνησης. Ήταν πολιτική επιλογή του Πρωθυπουργού και της Κυβέρνησης να ανακοινώσει την προσφυγή στον Πρόεδρο της Δημοκρατίας. Προτεραιότητα όλων μας - και επιτρέψτε μου, αλλά τώρα δεν αναφέρομαι στο σύνολο των αντιπροσώπων των πολιτών, αλλά της Κοινοβουλευτικής Ομάδας του ΣΥΡΙΖΑ και της Κυβέρνησης - είναι να υποστηριχθεί η Κυβέρνηση και ο ΣΥΡΙΖΑ, ώστε να συνεχιστεί το έργο που επιτελείται τα τελευταία χρόνια, ένα έργο για το οποίο έχει ματώσει η ελληνική κοινωνία, έχουμε όλοι πιεστεί και πιέσει για να βγει η Ελλάδα από την κρίση και να ασκεί ένα έργο το οποίο είναι προς όφελος των πολιτών και προς όφελος όλης της ελληνικής κοινωνίας. Προφανώς είναι καθήκον όλων μας να προστατεύσουμε τη χώρα μας, ώστε να μη γυρίσουμε προς τα πίσω, να μη χαθούν θυσίες, να μην ασκηθούν πολιτικές εις βάρος των πολιτών. Από αυτή την άποψη, λοιπόν, επελέγη να μη δεχθούμε την εισαγωγή στην ψηφοφορία, όχι στην κοινοβουλευτική διαδικασία, βουλευτικών τροπολογιών στη συζήτηση των δύο κυρώσεων, γιατί είναι μια διαδικασία προστασίας της Κυβέρνησης και της Βουλής, έτσι ώστε να συνηγορήσουμε, αν θέλετε, στη μέγιστη εξασφάλιση οφέλους και κρίσης των πολιτών στις εκλογές που έρχονται. Θα πρέπει, λοιπόν, να την προστατεύσουμε από κακοπροαίρετη κριτική. Αυτό είπα στην πρώτη τοποθέτηση την οποία είχα μέσα εδώ. Απέναντι στην κακοπροαίρετη κριτική πρέπει να την προστατεύσουμε στο μέγιστο δυνατό. Προσέξτε λιγάκι κάποια ειδικότερα στοιχεία. Σε κύρωση συμβάσεων για τη βιοποικιλότητα και την περιβαλλοντική συνεργασία με το Αζερμπαϊτζάν μπορεί ο Αναπληρωτής Υπουργός Περιβάλλοντος και Ενέργειας να τοποθετηθεί και να αποδεχθεί βουλευτικές τροπολογίες για θέμα παιδείας, για θέμα δημόσιων εσόδων, ΦΠΑ, για θέματα περιουσίας; Καταλαβαίνετε ότι το ελάχιστο που θα μπορούσα να ζητήσω - και προσωπικά επιτρέψτε μου να το πω αυτό - είναι την παρουσία των αρμόδιων συναδέλφων και τη δική τους τοποθέτηση επί των τροπολογιών αυτών. Επειδή, όμως, χρειάζεται ένας υψηλότερος βαθμός προστασίας των διαδικασιών, ακριβώς για να μεγιστοποιήσουμε και το όφελος της Κυβέρνησης και της Βουλής και της κοινοβουλευτικής διαδικασίας, θα πρότεινα να ακολουθήσουμε άλλη διαδικασία. Η κατάθεση των προτάσεων των Βουλευτών προφανώς μπορεί να γίνεται με την κοινοβουλευτική διαδικασία, κύριε Πρόεδρε, και δεν το υποτιμώ, αλλά δεν θα γίνουν αποδεκτές οι βουλευτικές τροπολογίες στη σημερινή διαδικασία των κυρώσεων και αυτό θα γίνει ακριβώς γιατί δεν πρέπει να μπούμε στην υποπερίπτωση της αξιολόγησης, ώστε να μην ανοίξει μία συζήτηση που δεν ωφελεί κανέναν. Όμως, υπάρχουν κοινοβουλευτικές διαδικασίες τις επόμενες δύο ημέρες. Με τη σύμφωνη γνώμη των Υπουργών που εισηγούνται αυτά τα θέματα, θα μπορέσουν να εισαχθούν, αν το κρίνουν οι Υπουργοί και η Κυβέρνηση, ως υπουργικές τροπολογίες ή με όποια άλλη διαδικασία. Όμως, θα μου επιτρέψετε να διατηρήσω την αρχική τοποθέτηση της Κυβέρνησης, για να προφυλάξουμε την Κυβέρνηση και τη Βουλή προκειμένου να μην ανοίξει οποιοδήποτε «παράθυρο», σεβόμενος και την τοποθέτηση την οποία έκανα στην αρχή να τηρήσω αυτή την επιλογή. Μπορεί να υπάρχει επί της ουσίας στα θέματα του δικού μας Υπουργείου μία ή δύο τροπολογίες στις οποίες θα μπορούσαμε να τοποθετηθούμε θετικά. Αυτό, όμως, θα άνοιγε μια συζήτηση για τις τροπολογίες των άλλων Υπουργείων που δεν θα ήταν θετική και που δεν θα μπορούσαμε να την υποστηρίξουμε εμείς εδώ. Καταλαβαίνετε, λοιπόν, ότι αυτό δεν θα βελτιώσει την κοινοβουλευτική διαδικασία και το έργο, αλλά προφανώς δεν υποτιμά ούτε μειώνει στο ελάχιστο το δικαίωμα και την υποχρέωση των Βουλευτών να ασκούν την κοινοβουλευτική διαδικασία και την υποβολή τροπολογιών.
Πώς δηλαδή;
Πώς;
Επαναλαμβάνω, λοιπόν: Στους αρμόδιους Υπουργούς, με σύμφωνη γνώμη του Υπουργείου…
Μα, έχουν εγκριθεί από τους αρμόδιους Υπουργούς.
…και με τα χαρακτηριστικά του άμεσου, γιατί υπάρχουν κάποια στοιχεία χρονικής ανάγκης για να υποβληθεί κάθε τροπολογία αυτή την περίοδο, παρακαλώ να συνεχίσουμε τη διαδικασία για τις επόμενες ημέρες. Όσον αφορά τώρα τις υπουργικές τροπολογίες, οι οποίες έχουν κατατεθεί συνολικά, υπάρχουν μέχρι στιγμής - απ' ό,τι μπορώ να πω δημιουργώντας μία περίληψη - δύο τροπολογίες στη σύμβαση με το Αζερμπαϊτζάν και είναι οι δύο στις οποίες αναφέρθηκαν ο κ. Χαρίτσης και η κ. Ξενογιαννακοπούλου και έχουν συνυπογράψει ο κ. Τσακαλώτος και ο κ. Χουλιαράκης. Υπάρχει μία τροπολογία, τμήμα της οποίας παρουσίασε ο κ. Δημαράς και αφορά εμένα και τον κ. Σταθάκη και μία δεύτερη τροπολογία, την οποία παρουσίασε ο κ. Σταθάκης. Γι' αυτό έχουν τροποποιηθεί νομοτεχνικώς οι τίτλοι των δύο κυρώσεων. Σχετικά με την τροπολογία που έχω από κοινού με τον κ. Δημαρά και τον κ. Σταθάκη, αυτή αφορά και σε ένα ζήτημα το οποίο δεν αναφέρθηκε, γιατί είναι δική μου αρμοδιότητα να το αναφέρω τώρα επί της ουσίας. Έχει να κάνει με την παράταση χρονοδιαγραμμάτων για τους δασικούς χάρτες. Αυτή η παράταση εκπνέει στις 27 και στις 28 Ιουνίου και καταλαβαίνετε ότι είναι υποχρεωτικό να δώσουμε παράταση λόγω της διαδικασίας των εκλογών. Μπορεί να γίνει μόνο με απόφαση της Βουλής και αυτό πράγματι έχει νομοθετηθεί έτσι ώστε να μη δίνονται παρατάσεις κατά το δοκούν. Αφορά συγκεκριμένες περιοχές που πρέπει να τις πω για να είναι ενήμεροι και οι πολίτες. Αυτές είναι η ανατολική και η δυτική Αττική, οι Κυκλάδες, η Δράμα, η Μαγνησία, η Καρδίτσα και λίγοι πολύ μικροί δήμοι από τις περιοχές της Θεσσαλονίκης και της Κοζάνης. Είναι περίπου το 4% της Ελλάδας. Επειδή πολλές φορές έχουμε συζητήσει για παρατάσεις, για να μη δημιουργείται παρανόηση, η παράταση ανάρτησης δασικών χαρτών δεν είναι των αρχικών δασικών χαρτών που αναρτήθηκαν το 2017. Ήδη έχει τελειώσει η διαδικασία για το 50% της χώρας και έχουν κυρωθεί στο 45% οι χάρτες, αλλά για κάθε τμήμα που αναρτάται δίνεται μία παράταση μία ή δύο φορές και κλείνει. Πολλοί πολίτες με έχουν ρωτήσει ηλεκτρονικά μήπως παραμένουν συνεχώς ανοιχτοί στη διαδικασία ανάρτησης. Όχι, έχουμε ήδη κύρωση. Η κεντρική Μακεδονία έχει ήδη κυρώσει, για παράδειγμα, στο μεγαλύτερο ποσοστό δασικούς χάρτες που υπερβαίνει το 95%. Αυτή είναι η μία ρύθμιση. Η δεύτερη ρύθμιση αφορά περισσότερο την ειδικότητά μας, κύριε Μαυρωτά. Έχει να κάνει με το ποιος αδειοδοτεί τις μονάδες αποβλήτων. Επειδή έχουν σωρευθεί πάρα πολλά έργα ανακύκλωσης και αξιοποίησης δευτερογενών υλικών στις Υπηρεσίες Αποκεντρωμένων Διοικήσεων, διευκρινίζουμε ότι και οι Διευθύνσεις Περιβάλλοντος και Χωρικού Σχεδιασμού της οικείας Περιφέρειας, αλλά και η αρμόδια Υπηρεσία Περιβάλλοντος της Περιφερειακής Ενότητας έχουν τη δυνατότητα να τα εγκρίνουν. Είναι τελείως λειτουργικό. Δεν τροποποιεί κάτι στο θεσμικό πλαίσιο ή τις υποχρεώσεις μελετών ή οτιδήποτε άλλο, αν θέλετε. Επίσης, μία ρύθμιση η οποία έχει ιδιαίτερη σημασία - και κλείνω μ' αυτό, κύριε Πρόεδρε - που αφορά τη σημερινή συζήτηση, έχει να κάνει με το θέμα των δασωμένων αγρών. Έγινε μία συζήτηση και κάποιοι συνάδελφοι ήδη τοποθετήθηκαν σχετικά με το αναρτηθέν νομοσχέδιο και κατατεθέν στη Βουλή για τις οικιστικές πυκνώσεις και άλλες ρυθμίσεις περιβαλλοντικής διαχείρισης. Κατατέθηκε πράγματι την Παρασκευή έχοντας όντως μία μεγάλη διαδικασία ανάρτησης και διαβούλευσης. Σας θυμίζω ότι αυτό το νομοσχέδιο έχει ολοκληρώσει τη δημόσια διαβούλευση τον Ιανουάριο. Υπήρχε και απόφαση του Συμβουλίου της Επικρατείας στη συνέχεια. Επιλέξαμε να το αναρτήσουμε καταθέτοντάς το στη Βουλή επισήμως πλέον, σαν να είναι έτοιμο να μπει στην κοινοβουλευτική διαδικασία, και γιατί αποτελεί ένα ώριμο και ολοκληρωμένο έργο μιας πορείας τριών χρόνων για τους δασικούς χάρτες, που θέλουμε να αποτελεί παρακαταθήκη της πολιτείας πλέον και θέλουμε να κριθεί και από τους πολίτες στις ερχόμενες εκλογές, το λέμε ξεκάθαρα. Έχουμε ολοκληρώσει ρυθμίσεις που λύνουν προβλήματα που για σαράντα χρόνια δημιούργησαν είτε με υστεροβουλία πολιτική είτε από έλλειψη πολιτικής βούλησης πολλοί στο περιβάλλον της χώρας μας. Όμως καταλαβαίνουμε ότι μία τέτοια σημαντική ρύθμιση δεν μπορεί να μπει στη Βουλή. Άρα τα θέματα οικιστικών πυκνώσεων, χερσολίβαδων και άλλων ρυθμίσεων δεν μπαίνουν στη συζήτηση. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αναπληρωτή Υπουργού]] Η μόνη ρύθμιση η οποία επιλέχθηκε να μπει στη συζήτηση είναι ένα άρθρο, το οποίο θεωρούμε ότι δημιουργεί και αποκαθιστά θέματα ισοτιμίας πολιτών σε όλη την Ελλάδα και αφορά τους δασωμένους αγρούς, αφορά από τη Λακωνία μέχρι τα Γιάννενα και από την Πάτμο μέχρι τη Ροδόπη. Ποιο είναι το χαρακτηριστικό αυτό; Εκτάσεις που ήταν αγροτικές το 1945 και εγκαταλείφθηκαν λόγω της αστυφιλίας, μετανάστευσης ή άλλων συνθηκών, δασώθηκαν, ιδιόκτητες, ξεκάθαρα ιδιόκτητες χωρίς κανένα θέμα εμπλοκής με το τεκμήριο κυριότητας του δημοσίου ή με τα συμφέροντα του δημοσίου. Αυτοί οι αγροί που δασώθηκαν αν είχαν δασωθεί προς δασική έκταση μπορούσαν να καλλιεργηθούν ξανά. Και, μάλιστα, θα μπορούσαν με βάση τους τίτλους να γίνουν και οποιαδήποτε άλλη δραστηριότητα επιλέγει ο ιδιοκτήτης. Αν όμως είχαν δασωθεί προς δάσος δεν μπορούσαν να γίνουν τίποτα λόγω αυτού του ελλείμματος ισοτιμίας της νομοθεσίας. Τελειώνοντας τώρα οι δασικοί χάρτες εμείς βλέπουμε ότι οι εκτάσεις αυτές είναι πολύ περισσότερες από τις πιθανές εκχερσώσεις. Και πρέπει να σας πω ότι ήδη το ισοζύγιο δάσους δίνει στο σύνολο της χώρας ότι έχουμε φτάσει στο 62% της έκτασης της Ελλάδας να είναι δασική έκταση. Άρα, έχοντας επαρκή στοιχεία ως προς το δασικό ισοζύγιο, χωρίς να υποτιμούμε σε τίποτα το δασικό ισοζύγιο και επειδή οι εκτάσεις αυτές είναι διπλάσιες τουλάχιστον των εκχερσωμένων - είναι κάτι άλλο που αποδείχτηκε: Όσα δηλαδή εκχερσώθηκαν παρατύπως από τη γεωργική δραστηριότητα είναι υποδιπλάσια αυτών που έχουν δασωθεί - προτείνουμε λοιπόν, χωρίς να υποβαθμιστεί το δασικό ισοζύγιο και χωρίς να αμφισβητηθεί κανένα στοιχείο ιδιοκτησίας του δημοσίου, μιας και είναι τεκμηριωμένα και πρέπει να αποδειχθεί ότι είναι ιδιόκτητες οι εκτάσεις αυτές, είναι αφημένοι αγροί του παρελθόντος που πρέπει να αποδειχθεί ότι είχαν ιδιοκτησία και καλλιέργεια, αν λοιπόν είναι είτε δασική έκταση είτε δάσος δημιουργείται ισοτιμία, έχουμε την ίδια ρύθμιση και μπορεί να χρησιμοποιηθούν μόνο για αγροτική καλλιέργεια και μόνο μέχρι τριάντα στρέμματα, με την απαραίτητη τεχνοοικονομική μελέτη. Γιατί γίνεται αυτό; Θα σας δώσω ένα παράδειγμα το οποίο μας έχει πάρα πολύ προβληματίσει. Μία από τις εκτάσεις τις προνομιούχες, που έχει υποβαθμιστεί και δεν μπορεί να χρησιμοποιηθεί, είναι η περιοχή των αμπελώνων της Ζίτσας. Εκεί, λοιπόν, περιοχές που έχουν αυτό το παραδοσιακό χαρακτηριστικό, αν ήταν δασική έκταση μπορούσε να γίνει αμπελώνας και να έχει ένα ανταγωνιστικό προϊόν, ενώ ήταν δάσος δεν μπορούσε να γίνει. Αυτό μόνο επιλύεται και σε περιορισμένες εκτάσεις, με τεχνοοικονομική μελέτη εγκεκριμένη από το δασαρχείο, για να μην υπάρχει κανένα «παράθυρο» και να είναι ισότιμες οι διαδικασίες. Όμως, αυτό σε κάθε περίπτωση ήταν στο νομοσχέδιο που πέρασε και από την Κεντρική Επιτροπή Νομοθετικού Ελέγχου, από την ΚΕΝΕ, έχει αναρτηθεί, δεν είναι κάτι το οποίο αποτελεί ρύθμιση μερική και «φωτογραφική». Και είναι η μόνη από το νομοσχέδιο η οποία μαζί με τις παρατάσεις εισάγεται στη διαδικασία της συζήτησης.
Ευχαριστούμε. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Περιβάλλοντος και Ενέργειας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Αζερμπαϊτζάν για την προστασία του περιβάλλοντος και άλλες διατάξεις» και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, δύο άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει την αρχή του νομοσχεδίου, όλα τα άρθρα, τις τροπολογίες, το ακροτελεύτιο άρθρο και το σύνολο. Αφού καταχωρήσετε την ψήφο σας έχετε τη δυνατότητα να την ελέγξετε ή και να την αναθεωρήσετε ως τη λήξη της ψηφοφορίας. Για οποιοδήποτε απορία απευθυνθείτε στο Προεδρείο προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Περιβάλλοντος και Ενέργειας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Αζερμπαϊτζάν για την προστασία του περιβάλλοντος και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Περιβάλλοντος και Ενέργειας: «Κύρωση του Πρωτοκόλλου της Ναγκόγια σχετικά με την πρόσβαση στους γενετικούς πόρους και τον δίκαιο και ισότιμο καταμερισμό των οφελών που απορρέουν από τη χρησιμοποίησή τους, στη Σύμβαση των Ηνωμένων Εθνών για τη Βιοποικιλότητα και άλλες διατάξεις» και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, τρία άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Περιβάλλοντος και Ενέργειας: «Κύρωση του Πρωτοκόλλου της Ναγκόγια σχετικά με την πρόσβαση στους γενετικούς πόρους και τον δίκαιο και ισότιμο καταμερισμό των οφελών που απορρέουν από τη χρησιμοποίησή τους, στη Σύμβαση των Ηνωμένων Εθνών για τη Βιοποικιλότητα και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.
Συνεπώς τo Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 16.46΄ λύεται η συνεδρίαση για αύριο, ημέρα Πέμπτη 6 Ιουνίου 2019 και ώρα 10.00΄, με αντικείμενο εργασιών του Σώματος, νομοθετική εργασία: α) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Κύρωση του Ποινικού Κώδικα και β) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Κύρωση του Κώδικα Ποινικής Δικονομίας», σύμφωνα με τη συμπληρωματική ημερήσια διάταξη που έχει διανεμηθεί.